Skuad karate lelaki gagal pertahan emas

PHNOM PENH, 8 Mei- Skuad karate negara terlepas peluang mempertahankan pingat emas dalam acara kumite berpasukan lelaki pada Sukan SEA 2023 apabila tumpas tipis 2-3 kepada Vietnam.Namun, kesilapan dilakukan beberapa wakil negara dan atlet berpengalaman S. Prem Kumar, yang turun dalam pertarungan terakhir membuatkan skuad negara terpaksa berputih mata dan sekadar meraih perak.Dalam aksi final di Pusat Konvensyen Chroy Changvar, wakil dari Vietnam memanfaatkan peluang sehingga tamat perlawanan meski Prem Kumar berjaya mencuri mata.Sebaik pertarungan berakhir, Prem Kumar ternyata tidak dapat menyembunyikan kekecewaannya.Tuan rumah, Kemboja dan Indonesia berkongsi pingat gangsa dalam acara berkenaan.

Ketua pasukan karate negara, R.Sharmendran bagaimanapun menenangkan rakan sepasukan dengan melaung kata semangat, "Kami akan kembali!" ketika ditemu bual media.Sementara itu, Malaysia berkongsi gangsa dengan Indonesia dalam acara kumite berpasukan wanita selepas tumpas di peringkat separuh akhir.


Program SEPADU, cungkil bakat muda negara

KUALA LUMPUR, 8 Mei- Kedutaan Amerika Syarikat (AS) dengan kerjasama Pusat Serantau Asia Tenggara Bagi Mencegah Keganasan (SEARCCT) hari ini melancarkan Program Meningkatkan dan Mempromosikan Kepelbagaian Sukan untuk Perpaduan (SEPADU).Ia bagi memupuk kemahiran sosial dalam kalangan golongan muda.Timbalan Menteri Luar, Datuk Mohamad Alamin berkata program berkenaan adalah langkah proaktif khusus kepada golongan muda bertujuan mendedahkan kepentingan sukan.Selain bertindak memupuk kemahiran sosial yang positif seperti kerja berpasukan, saling mempercayai dan menghormati melalui sukan."Kedutaan Amerika Syarikat telah berusaha membawa atlet hebat dalam sukan bola keranjang. Ini adalah sebahagian daripada cara untuk mempromosikan sukan kepada anak-anak muda dalam mencungkil bakat baharu.Jadi, mereka akan bersama-sama dengan masyarakat dan anak-anak muda untuk berkongsi ilmu mereka serta akan ada sesi libat urus sosial juga," kata Alamin kepada media selepas pelancaran program tersebut di Persatuan Bola Keranjang Malaysia (MABA) di Kuala Lumpur.

(Timbalan Menteri Luar, Datuk Mohamad Alamin ditemui media di ibu negara)

Kedutaan AS menampilkan tiga duta sukan iaitu pemain bola keranjang,Scooter Christensen dan Cherelle George, dan bekas pemain profesional bola keranjang, Chinny Nwagbo untuk melaksanakan pelbagai aktiviti termasuk klinik sukan bola keranjang dan sesi libat urus bersama masyarakat dalam bidang sukan.Program berkenaan diadakan di ibu negara hari ini hingga esok manakala Sabah pada Khamis dan Jumaat ini.


Johor bangga kejayaan atlet negeri di Sukan SEA Kemboja - Exco

JOHOR BAHRU, 8 Mei- Pencapaian cemerlang atlet Johor di Sukan SEA Kemboja akan menjadi suntikan semangat kepada atlet-atlet lain di negeri itu menghadapi Sukan Malaysia (SUKMA) di Sarawak, tahun depan.Exco Belia, Sukan, Pembangunan Usahawan, Koperasi dan Sumber Manusia, Mohd Hairi Mad Shah berkata kerajaan negeri menzahirkan rasa bangga dengan pencapaian awal mereka pada temasya itu.Kejayaan itu diharap terus menjadi momentum terbaik pasukan Johor dalam terus menyumbang pingat buat negara."Kita lihat ini adalah satu momentum yang baik untuk kita hadapi SUKMA 2024 di Sarawak. Seramai 66 atlet Johor yang berada di Kemboja ini, Insya-Allah akan kita bawa ke SUKMA juga tahun depan," Hairi berkata demikian kepada pemberita selepas Majlis Gerakan Koperasi Negeri Johor, di sini.

Beliau turut memaklumkan mengenai insentif bagi atlet Johor yang berjaya menyumbang pingat di Sukan SEA juga akan dibincangkan dalam waktu terdekat.


Sukan SEA: Grace Wong pecah rekod, rangkul pingat emas

(Atlet negara, Grace Wong Xiu Mei dan Nurul Hidayah Lukman)

PHNOM PENH, 8 Mei- Atlet Lontar Tukul besi, Grace Wong Xiu Mei merangkul pingat emas ketujuh negara, sekali gus secara tidak rasminya memecahkan rekod Sukan SEA dengan melakukan balingan sejauh 61.87 meter.Dalam pada itu, seorang lagi atlet negara Nurul Hidayah Lukman memenangi gangsa dengan catatan 49.61 meter.Ini merupakan pingat emas kali ketiga Grace Wong di temasya Sukan SEA selepas menjuarai pada edisi 2017 di Kuala Lumpur dan 2021 di Hanoi.Beliau berjaya memecahkan rekod dan melakukan balingan paling jauh pada balingan keempat.

(Atlet Lontar Tukul besi, Grace Wong Xiu Mei merangkul pingat emas ketujuh negara)

Menurutnya berkampung di Chengdu, China, selama dua bulan untuk berlatih mendorongnya untuk memperbaiki balingan.Pada masa yang sama, atlet berusia 23 itu menyatakan ketika latihan cuaca sejuk di sana sedikit menjejaskan catatan ketika di China.Di sini pula, Grace menyatakan cuaca panas menjadi kelebihan buatnya untuk melakar kemenangan hari ini.Sementara itu, seorang lagi atlet, Hidayah Lukman turut berjaya mengakhiri saingan di podium dan lebih menariknya ini nerupakan penampilan sulung di temasya dwitahunan itu.Bagaimanapun, susulan isu teknikal, atlet dari Thailand hampir merampas pingatnya pada saat-saat terakhir.Tidak berputus asa, Grace bersama Hidayah mempertahankan keputusan mereka sekali gus pingat gangsa menjadi milik negara.


Sukan SEA 2023: Perenang negara tetap berpuas hati dengan gangsa

PHNOM PENH, 8 Mei- Barisan perenang negara tetap berpuas hati dengan pingat gangsa yang diperoleh menerusi acara kuartet 4x200 meter gaya bebas yang berlangsung di Pusat Akuatik Nasional Morodok Techo, semalam.Keputusan itu sekaligus menyaksikan kuartet negara gagal menyamai pencapaian edisi lalu di Hanoi, Vietnam iaitu pingat perak.Skuad perenang yang dibarisi Khiew Hoe Yean, Arvin Shaun Singh Chahal, Tan Khai Xin dan Lim Yin Chuen mengakhiri saingan dengan mencatat masa 7 minit 21.55 saat pada aksi final."Ini adalah pasukan baru, kami sedang cuba perenang baru. Sebelum ini kami ada Welson Sim tetapi sekarang tidak kerana dia sudah bersara.Kita ada Jayden, perenang yang meningkat naik. Catatan masa 7 minit 21.55 saat bolah kata catatan yang bagus," kata Hoe Yean.

(Khiew Hoe Yean, Atlet renang negara / Foto BERNAMA)

Pingat emas menjadi milik Vietnam dengan catatan masa 7 minit 18.51 saat manakala perak dimenangi Singapura selepas merekod masa 7 minit 21.50 saat.Acara berkenaan merupakan satu daripada tujuh perlawanan akhir yang disertai wakil negara, selain 50 meter gaya bebas lelaki yang menyaksikan Bryan Leong menamatkan perlumbaan di tempat keempat.Terdahulu, kem renang negara turut meraih satu gangsa menerusi Phee Jinq En dalam acara 50 meter kuak dada wanita.


Sukan SEA: Saiful Bahri raih emas keenam kontinjen Malaysia

(FOTO FB Olympic Council of Malaysia)

PHNOM PENH, 7 Mei- Atlet petanque Saiful Bahri Musmin membuktikan kredibilitinya apabila menyumbangkan pingat emas dalam acara singles lelaki pada Sukan SEA 2023.Biarpun terpaksa menjalani latihan bersendirian berikutan tuntutan tugasnya selaku kakitangan Majlis Perbandaran Kuala Selangor, ia bukan penghalang bagi atlet berusia 32 tahun itu untuk menampilkan prestasi terbaik pada temasya kali ini.Di peringkat saingan akhir yang berlangsung sengit di Kompleks Petanque Olimpik, Saiful Bahri menewaskan wakil Laos Bountamy Southammavong 13-9.Peserta Thailand Akkrachai Meekhong dan wakil tuan rumah Sok Chanmean berkongsi pingat gangsa selepas, masing-masing tumpas di peringkat separuh akhir.Sementara itu, Saiful Bahri berkata beliau tidak menjangkakan dapat merangkul pingat emas kerana persediaannya bagi menghadapi temasya kali ini agak singkat iaitu kira-kira sebulan.“Saya terpaksa menjalani latihan sendiri disebabkan tugasan saya di Majlis Perbandaran Kuala Selangor. Jadi kejayaan meraih emas ini memang tidak diduga,” katanya yang pernah meraih emas ketika edisi 2017 dan 2019, masing-masing dalam acara doubles dan triples lelaki.

(Atlet petanque negara, Saiful Bahri Musmin/ BERNAMA)

Mengenai aksi di peringkat akhir itu, beliau bersyukur dapat menampilkan prestasi terbaik di penghujung saingan bagi menjarakkan mata sekali gus memenangi pertarungan tersebut.Pencapaian Saiful Bahri itu sekali gus menyumbangkan pingat emas keenam buat negara pada temasya kali ini.Sementara itu, Nur Durratul Iffah Yazit meraih gangsa selepas tewas di peringkat separuh akhir dalam acara singles wanita. - BERNAMA


Sukan SEA: Kem renang tuai satu lagi gangsa pada hari kedua saingan

(Atlet renang (dari kiri) Steve Khiew, Lim Yin Chuen, Arvin Shaun dan Tan Khai Xin memenangi gangsa dalam acara lelaki 4x200 meter gaya bebas berganti-ganti akhir di Pusat Akuatik Nasional Morodok Techo/ BERNAMA)

PHNOM PENH, 7 Mei- Hanya satu pingat gangsa berjaya dituai barisan perenang kebangsaan pada hari kedua saingan renang Sukan SEA 2023 yang berlangsung di Pusat Akuatik Nasional Morodok Techo di Phnom Penh.Pingat gangsa negara hadir menerusi kuartet 4x200 meter (m) gaya bebas lelaki dibarisi Khiew Hoe Yean, Arvin Shaun Singh Chahal, Tan Khai Xin dan Lim Yin Chuen selepas mencatat masa 7 minit dan 21.55 saat (s) pada aksi final.Kilauan emas menjadi milik Vietnam dengan catatan masa 7:18.51s manakala perak dimenangi Singapura selepas merekod 7:21.50s.Keputusan itu menyaksikan kuartet negara gagal menyamai pencapaian edisi 2021 di Hanoi, Vietnam pada tahun lepas apabila membawa pulang perak.“Ia renangan yang hebat, ini pasukan yang baharu, jadi kami mencuba perenang baharu … kami membina keserasian baharu jadi saya rasa 7:21s ialah masa yang baik,” kata Hoe Yean ketika ditemui selepas perlumbaan itu di Phnom Penh.Acara itu ialah satu daripada tujuh final yang disertai wakil negara, selain antaranya 50m gaya bebas lelaki yang menyaksikan Bryan Leong sekadar menamatkan perlumbaan di tempat keempat.Dalam acara 50m kuak lentang lelaki, Arvin Shaun mengakhiri saingan di tempat kelapan manakala dalam acara 100m kuak dada lelaki menyaksikan Andrew Goh dan Hii Puong Wei masing-masing berada di tempat kelima dan kelapan.Pencapaian kurang memuaskan itu turut menghantui perenang wanita negara selepas Chong Xin Lin sekadar menamatkan saingan 50m kuak lentang di tempat kelima manakala Kelly Teo menduduki tempat ketujuh 200m gaya bebas dan Tan Rouxin kelapan 200m medley individu.Semalam, kem renang negara turut meraih satu gangsa menerusi Phee Jinq En dalam acara 50m kuak dada wanita.- BERNAMA

(Khai Xin ketika beraksi dalam acara lelaki 4x200 meter gaya bebas berganti-ganti akhir sempena Sukan SEA 2023 ketika di Pusat Akuatik Stadium Nasional Morodok Techo/ BERNAMA)


Sukan SEA Kemboja: Kontinjen negara tambah tiga pingat emas hari ini

(Pesilat negara yang juga pasangan kembar, Muhammad Danial Azrol Noorazizan (kiri) dan Muhammad Danial Azray Noorazizan bergambar selepas memenangi pingat emas dalam acara Silat Seni Ganda pada Sukan SEA 2023 di Pusat Konveksyen Chroy Changvar hari ini/Foto BERNAMA)

PHNOM PENH, 7 Mei - Kontinjen negara menambah tiga lagi pingat emas pada Sukan SEA Kemboja 2023 hari ini, dua daripada skuad karate dan satu menerusi pasukan sepak takraw.Ini bermakna Malaysia ketika ini mengumpul lima pingat emas untuk berada di kedudukan ketujuh dari segi kutipan pingat.Dua emas dalam sukan karate hadir menerusi atlet kumite lelaki negara, H. Sureeya Sankar dan R. Sharmendran yang menumpaskan lawan masing-masing.Sureeya menundukkan ego juara bertahan dari Indonesia, Ari Saputra 13-5 dalam acara kumite individu lelaki bawah 60 kilogram.Momentum itu kemudian diteruskan R. Sharmendran yang menumpaskan atlet Kemboja, Sot Phanith 6-5 acara kumite individu lelaki bawah 75 kilogram.

(Menteri Belia dan Sukan, Hannah Yeoh bergambar bersama atlet karate negara, R.Sharmendran yang memenangi pingat emas dalam acara Karate Kumite Individu lelaki 75kg pada Sukan SEA 2023 di Pusat Konveksyen Chroy Changvar hari ini/ Foto BERNAMA)

Kontinjen silat negara berjaya menghadiahkan emas kelima menerusi gandingan Muhammad Danial Azrol Noorazizan dan Muhammad Danial Azray Noorazizan.Gandingan itu menguasai saingan Ganda Putra dengan meraih 9.945 mata menewaskan wakil dari Filipina yang mengumpul 9.885 mata.Dalam pada itu skuad larian berhalangan negara menamatkan perjuangan di Kemboja meraih satu perak, tiga gangsa sekali gus melepasi sasaran dua gangsa ditetapkan sebelum ini. Pingat perak disumbangkan Ghalib Mohamad Azimi, Mohd Redha Rozlan, Nuur Hafis Said Alwi dan Yoong Wei Theng dalam acara lari berganti-ganti berpasukan.


Individu pernah lahirkan 'sang juara' pilihan Zii Jia

(Pemain dari kumpulan Malaysian Tiger, Lee Zii Jia beraksi menentang pemain dari kumpulan Malaysian Eagles, Ng Tze Yong pada Perlawanan Kejohanan President Cup 2023 di Stadium Juara hari ini/ Foto BERNAMA)

KUALA LUMPUR, 7 Mei - Pemain perseorangan profesional negara, Lee Zii Jia memberi bayangan bahawa calon jurulatih baharu yang bakal dipilihnya merupakan individu yang pernah menghasilkan ‘sang juara’ dalam kejohanan badminton sebelum ini.Tanpa mendedahkan butiran lanjut, Zii Jia yang kembali menagih khidmat jurulatih menjelang kelayakan Sukan Olimpik Paris yang akan bermula dengan Piala Sudirman di China pada 14 Mei ini, berkata keputusan mengenai jurulatih baharunya itu, bagaimanapun belum dimuktamadkan.“Proses pencarian jurulatih sedang berjalan. Ada beberapa calon dikenal pasti, namun saya tidak boleh umum kerana belum disahkan. Apa yang boleh saya katakan ialah jurulatih itu pernah hasilkan juara,” katanya kepada pemberita selepas menyertai Kejohanan Badminton Piala Presiden di Stadium Juara, Bukit Kiara di sini hari ini.Zii Jia sebelum ini bergerak secara bersendirian tanpa bimbingan jurulatih selepas mengambil keputusan berpisah dengan pengendali dari Indonesia, Indra Wijaya pada November tahun lepas.

(Pemain dari kumpulan Malaysian Tiger, Lee Zii Jia ketika beraksi menentang pemain dari kumpulan Malaysian Eagles, Ng Tze Yong pada Perlawanan Kejohanan President Cup 2023 di Stadium Juara hari ini/ Foto BERNAMA)

Ketiadaan jurulatih hampir enam bulan menyaksikan prestasi pemain berusia 25 tahun itu merudum dalam beberapa kejohanan, selain jatuh ke posisi kelapan daripada posisi keempat dalam ranking Persekutuan Badminton Dunia (BWF) yang terbaharu.Terdahulu, Zii Jia yang mengetuai skuad Malaysian Tigers menjuarai edisi kedua Piala Presiden selepas mencatat kemenangan 4-1 ke atas Malaysian Eagles.Piala Presiden merupakan kejohanan simulasi buat barisan atlet badminton negara yang akan menggalas cabaran Piala Sudirman di Suzhou, China pada 14 hingga 21 Mei ini. -BERNAMA


Cuaca panas, persiapan bersukan perlu dititikberatkan

SELANGOR, 7 Mei- Cuaca panas melanda negara ketika ini mampu memberi kesan kepada kejohanan sukan tempatan termasuk Liga Bolasepak Malaysia.Pemerhati Sukan, Datuk Pekan Ramli berharap pihak penganjur bersedia dengan mekanisma sesuai agar kejohanan tempatan mampu diteruskan seperti biasa."Pertandingan ini sebenarnya telah mempunyai peraturan-peraturan tersendiri yang mereka lakukan terutama apabila keadaan cuaca panas. Mereka mungkin akan berehat seketika dan ada kaedah seperti 'waterbreak'. Ia pasti akan membantu atlet atau ahli sukan itu daripada mengalami gejala dehidrasi atau strok haba," katanya kepada pemberita di sini.Bagaimanapun beliau menegaskan persiapan sebelum, semasa dan selepas bersukan perlu dititikberatkan bagi mengelakkan sebarang kejadian tidak diingini.


Sukan SEA: Skuad larian berhalangan negara raih perak

KEMBOJA, 6 Mei- Skuad larian berhalangan mencapai sasaran keseluruhan yang ditetapkan.Pada saingan pagi tadi, pingat perak menjadi milik skuad larian berhalangan menerusi acara lari berganti-ganti berpasukan lelaki di aksi akhir yang berlangsung di Pusat Konvensyen Chroy Changvar, Phnom Penh, pagi tadi.Pasukan lelaki yang dibarisi Redha Rozlan, Hafis Alwi, William Yoong Wei Theng dan Ghalib Azimi tewas kepada Filipina dengan hanya perbezaan 0.68 saat.Sementara itu, pasukan wanita pula meraih pingat gangsa selepas menewaskan skuad tuan rumah Kemboja dengan melakukan catatan masa 41.00 saat.Terdahulu, skuad larian berhalangan turut menyumbang dua butir pingat gangsa masing-masing menerusi Wei Theng dan Wan Athirah Hidayah dalam acara larian individu.Dengan ini, perjuangan skuad larian berhalangan di Sukan SEA Kemboja 2023 telah berakhir di sini.Skuad berkenaan turut berjaya menepati sasaran yang ditetapkan iaitu dua pingat gangsa sekali gus menghadiahkan satu lagi pingat gangsa dan sebutir pingat perak sebagai bonus.

(Pasukan lelaki yang dibarisi Redha Rozlan, Hafis Alwi, William Yoong Wei Theng dan Ghalib Azimi tewas kepada Filipina dengan hanya perbezaan 0.68 saat)


Gol saat akhir Filipina 'hantar' Malayan Tigress pulang awal

(Skuad Malayan Tigress bimbingan Soleen Al-Zoubi/FOTO FAM)

PHNOM PENH, 7 Mei - Gol pada penghujung babak permainan memusnahkan impian Malaysia untuk mencipta kejutan ke atas pasukan yang beraksi di Piala Dunia, Filipina, selepas tewas 0-1 pada aksi kedua Kumpulan A saingan Sukan SEA 2023 malam tadi.Kekalahan di Stadium Army di sini, menyaksikan perjalanan skuad Malayan Tigress bimbingan Soleen Al-Zoubi dalam kempen temasya sukan dwitahunan itu hampir pasti berakhir, setelah gagal mengutip sebarang mata dalam dua perlawanan pertama.Sarina Isabel Calpo Bolden muncul wira Filipina apabila menjaringkan gol kemenangan pada masa kecederaan separuh masa kedua, sekali gus memberikan kemenangan sulung kepada pasukan itu dalam usaha memburu tempat ke separuh akhir.Jaringan itu berpunca daripada sepakan penjuru pada minit-minit akhir dengan Sarina melompat tinggi untuk menanduk masuk bola ke gawang, menewaskan penjaga gol Nur Ezza Ashikin Abdul Razak yang beraksi cemerlang sepanjang perlawanan.

Terdahulu, Filipina yang akan beraksi di Piala Dunia 2023 bermula Julai depan buntu untuk menghasilkan gol apabila anak buah Soleen menunjukkan disiplin yang baik dalam mengekang asakan bertali arus ke kubu pertahanan negara.Sebelum ini, Malaysia tewas 0-3 kepada juara bertahan Vietnam - yang juga bakal beraksi di Piala Dunia 2023 - pada perlawanan pembukaan kumpulan di venue sama, Rabu lepas.Malaysia akan melengkapkan aksi kumpulan menentang Myanmar, Selasa depan.Selepas dua perlawanan, Vietnam kini menerajui saingan Kumpulan A dengan mengumpul enam mata diikuti Filipina (tiga mata), Myanmar (tiga mata) dan Malaysia di kedudukan terakhir tanpa mata.Sebagai rekod, kali terakhir skuad wanita kebangsaan meraih pingat di temasya sukan dwitahunan itu adalah pada edisi 1995 di Thailand selepas merangkul perak.- BERNAMA


Sukan SEA: Hannah bangga atlet negara pamer semangat juang tinggi

(C. Shahmalarani menyumbang emas sulung negara dalam acara kumite wanita bawah 50kg manakala emas kedua disumbang oleh S Prem Kumar dalam acara kumite lelaki bawah 55kg/FOTO MSN)

PHNOM PENH, 6 Mei - Menteri Belia dan Sukan, Hannah Yeoh berbangga dengan pencapaian keseluruhan ditampilkan atlet negara yang berjaya menuai dua pingat emas setakat ini menerusi sukan karate.Beliau yang hadir sendiri ke venue kejohanan di Kemboja memuji semangat juang ditampilkan kesemua atlet negara memburu kilauan pingat."Saya mengucapkan syabas dan tahniah kepada atlet dan serta ketua kontinjen (CDM) ke Sukan SEA 2023 kerana mereka telah bekerja keras, hari ini kita telah menang 2 emas, 2 perak dan 5 gangsa...saya sangat bangga dengan atlet kita," katanya kepada pemberita selepas menyaksikan acara karate di Pusat Konvensyen Chroy Changvar, di sini, hari ini.Dalam pada itu, Datuk Mohd Nasir Ali turut melahirkan rasa bangga dan lega kepada skuad muda kebangsaan atas pencapaian setakat ini."Kejayaan karate berjaya menampung kehilangan emas daripada sukan jujitsu, saya yakin atlet karate mampu meneruskan momentum kecemerlangan setidak-tidaknya mencapai sasaran tiga emas ditetapkan Persekutuan Karate Malaysia (MAKAF)," katanya.Juara bertahan C Shahmalarani menyumbang emas sulung negara dalam acara kumite wanita bawah 50 kilogram (kg) selepas menumpaskan juara Sukan Dunia 2022 dari Filipina Junna Tsukii Villanueva pada aksi di Pusat Konvensyen Chroy Changvar.Manakala, emas kedua negara disumbang oleh S Prem Kumar dalam acara kumite lelaki bawah 55kg.Atlet negara bakal turun memburu pingat emas seterusnya bermula dengan skuad kriket lelaki yang akan berdepan tuan rumah, Kemboja awal pagi nanti.


Skuad karate hadiahkan 2 emas pertama negara

KEMBOJA, 6 Mei- Kem karate menepati ramalan menghadiahkan berita gembira apabila menyumbang pingat emas pertama negara, hari ini.Kilauan emas tersebut hadir menerusi acara Kumite bawah 50 kilogram wanita, C. Shahmalarani dan acara Kumite bawah 55 kilogram lelaki, S. Prem Kumar.Menteri Belia dan Sukan, Hannah Yeoh serta Presiden Majlis Olimpik Malaysia, OCM, Tan Sri Norza Zakaria hadir meraih kilauan emas pertama negara di Pusat Konvensyen Chroy Changvar, Phnom Penh.

Turut hadir Presiden Persekutuan Karate Kebangsaan, MAKAF, Datuk Nur Azmi Ahmad.


Skuad B-22 perlu fokus, berdepan Thailand petang ini

KUALA LUMPUR, 6 Mei- Aksi cemerlang ditampilkan skuad bola sepak Bawah 22 Tahun (B-22) negara termasuk kapten pasukan, Mukhairi Ajmal pemain pertahanan Muhammad Ubaidullah Shamsul dan Syahir Bashah terus ditagih dalam aksi berdepan Thailand, petang ini.Skuad negara menang mudah 5-1 berdepan Laos tempoh hari, aksi seterusnya berdepan skuad 'Gajah Perang' nyata lebih sukar buat skuad negara.Ketua jurulatih, E.Elavarasan sebelum ini mendedahkan skuad negara telah membuat pelbagai persiapan menghadapi skuad 'Gajah Perang' termasuk melakukan analisis video perlawanan.Jurulatih berusia 61 tahun itu juga pasti berbangga, pemain gantian termasuk Syahir Bashah, Fergus Tierney dan Najmudin Akmal Kamal mencipta impak ketika dimasukkan dalam babak kedua berdepan Laos. Malaysia kini berada ditangga kedua kumpulan B berkongsi tiga mata bersama Thailand yang berada di kedudukan ketiga dibezakan cuma dengan kelebihan jaringan.Sekiranya menang berdepan Thailand, ia bakal memberi tonik berharga buat skuad muda negara menghadapi juara bertahan, Vietnam pada 8 Mei.


Messi terima tawaran kelab Saudi, Al-Hilal

PARIS, 6 Mei- Bintang bola sepak dunia, Lionel Messi menerima tawaran rasmi untuk menyertai kelab Arab Saudi, Al-Hilal musim depan.Perkara itu didedahkan sumber yang rapat dengan kapten Argentina tersebut.Al Hilal mengemukakan tawaran kontrak tahunan bernilai AS$400 juta dolar yang merupakan tawaran rasmi pertama diterima pemain berusia 35 tahun itu. Sementara itu, Al Hilal belum memberi maklum balas rasmi berhubung perkara berkenaan.Juara Piala Dunia Qatar 2022 itu sebelum ini dikaitkan dengan perpindahan semula menyertai gergasi La Liga, Barcelona.Messi turut dikaitkan dengan perpindahan ke kelab Liga Bola Sepak Amerika (MSL), Inter Miami.Penyerang itu turut memohon maaf terhadap pengurusan kelab dan rakan pasukan selepas beliau digantung Paris St Germain (PSG) selepas membuat lawatan ke Arab Saudi tanpa kebenaran."Saya benar-benar percaya bahawa saya akan mendapat cuti selepas perlawanan seperti yang berlaku pada minggu-minggu sebelumnya. Saya telah mengatur perjalanan ini dan saya tidak boleh membatalkannya," kata Messi dalam video di Instagram.“Saya memohon maaf kepada rakan sepasukan saya dan saya menunggu apa yang kelab mahu lakukan dengan saya,” tambah penyerang Argentina itu.Media Perancis melaporkan Messi digantung selama dua minggu selepas lawatan tanpa kebenaran ke Arab Saudi apabila dia sepatutnya berlatih bersama skuad itu berikutan kekalahan 3-1 pendahulu Ligue 1 itu di laman sendiri kepada Lorient pada Ahad.- REUTERS


Upacara perasmian Sukan Sea Kemboja 2023 gah, penuh meriah

(Upacara menaikkan bendera kejohanan pada acara pembukaan rasmi Sukan SEA 2023 di Stadium Nasional Morodok Techo/ Foto BERNAMA)

PHNOM PENH, 6 Mei - Penantian 64 tahun Kemboja untuk menjadi tuan rumah Sukan SEA berakhir dengan upacara perasmian temasya dwitahunan terbesar Asia Tenggara itu bertemakan ‘Sports: Live In Peace’ berlangsung dalam suasana yang cukup gah dan penuh meriah di sini malam tadi.Kemboja menyajikan persembahan serta pertunjukan bunga api yang memukau dan penuh warna-warni di Stadium Nasional Morodok Techo dibina khusus bagi penganjuran sukan berprestij itu seminggu selepas acara pertama iaitu kriket membuka tirai Sukan SEA 2023.Ekstravaganza sukan yang berlangsung dari 5 hingga 17 Mei itu dimulakan dengan hitungan daripada 10 hingga satu selepas kira-kira 75,000 penonton dihiburkan dengan pelbagai persembahan penyanyi, penari dan artis terkenal Kemboja untuk menyerikan lagi detik bersejarah penganjuran sukan serantau itu.Sejurus selepas itu, upacara diteruskan dengan perarakan membawa bendera Kemboja oleh 64 kanak-kanak sebagai simbolik penantian 64 tahun republik itu untuk menjadi tuan rumah edisi ke-32 Sukan SEA disusuli nyanyian lagu kebangsaan yang ‘menggegarkan’ stadium tersebut.Penonton turut dihiburkan dengan beberapa Perarakan Kebangsaan Kemboja berkisarkan sejarah negara itu dalam pelbagai era yang berlangsung kira-kira sejam.Mereka turut memberikan tepukan gemuruh kepada 11 negara yang mengambil bahagian semasa atlet dan pegawai berarak memasuki stadium itu mengikut abjad bermula dengan Brunei manakala Malaysia adalah yang kelima membuat kemunculan.Kontinjen Malaysia diwakili delegasi seramai 42 orang termasuk pembawa Jalur Gemilang R. Sharmendran, Chef de Mission Datuk Mohd Nasir Ali serta dua timbalannya iaitu Datuk Shalin Zulkifli dan Sharon Wee selain skuad petanque negara.

(Pembawa Jalur Gemilang, jaguh Karate kebangsaan Sharmendran Raghonathan dan Kontinjen Malaysia berarak dengan berpakaian baju batik sebagai pakaian rasmi pada majlis pembukaan Sukan SEA 2023 di Stadium Nasional Morodok Techo Phnom Penh/ Foto BERNAMA)

Batik Malaysia dipilih sebagai pakaian rasmi perarakan itu kerana ia melambangkan identiti dan budaya negara.Warna biru yang digayakan oleh atlet serta pegawai lelaki melambangkan keharmonian dalam arena sukan sebagai tanda kesediaan untuk turun ke gelanggang dengan semangat kesukanan yang tinggi manakala warna merah yang dipakai oleh atlet wanita pula menggambarkan keberanian serta semangat jitu dalam memburu kemenangan.Perdana Menteri Kemboja Hun Sen kemudian mengisytiharkan pembukaan rasmi edisi ke-32 Sukan SEA sejurus bendera Persekutuan Sukan Asia Tenggara dinaikkan dan lafaz ikrar oleh wakil atlet serta pengadil pertandingan.Ini diikuti dengan upacara menyalakan obor oleh pemenang pingat emas acara Taekwondo Sukan Asia di Incheon pada 2014 iaitu Sorn Seavmey disusuli pertunjukan bunga api yang menerangi langit malam Phnom Penh.Sukan SEA bakal menjadi landasan para atlet negara untuk bertanding di Sukan Asia Hangzhou 2022 yang sebelum ini ditunda dan dijadualkan semula pada September 2023 sebelum meneruskan misi negara ke Paris 2024 untuk membawa pulang pingat emas pertama Sukan Olimpik.Malaysia telah meletakkan sasaran 40 pingat emas, 37 perak dan 64 gangsa bagi memadam pencapaian negara pada edisi terdahulu sukan itu di Hanoi, Vietnam yang mengutip 39 emas, 45 perak dan 90 gangsa.Sejumlah 581 pingat emas daripada 37 sukan termasuk teqball akan dipertanding dalam temasya yang berlangsung di Phnom Penh serta empat wilayah lain iaitu Siem Reap, Sihanoukville, Kampot dan Kep dengan kira-kira 6,200 atlet mengambil bahagian. -BERNAMA


20 peninju bakal berentap di Kejohanan Ketolabs Pahlawan Muay Thai Antarabangsa

(Penganjur Kejohanan Ketolabs Pahlawan Muay Thai Antarabangsa, Mohammad Faizol Mokhtar)

KULIM, 6 Mei - Seramai 20 peninju Muay Thai bakal berentap menerusi Kejohanan Ketolabs Pahlawan Muay Thai Antarabangsa yang akan diadakan di Kulim pada hari ini.Kejohanan bertaraf antarabangsa sejak tahun 2014 itu disertai dari enam negara antaranya tuan rumah Malaysia, Brazil, Maghribi, Jerman, Thailand dan Kemboja.Penganjurnya, Mohammad Faizol Mokhtar berkata kejohanan kali ini berjaya membawa 15 kelab tempatan dari seluruh negara untuk merebut dua tali pinggang utama kelas amatur dan profesional.

(Seramai 20 peninju Muay Thai bakal berentap menerusi Kejohanan Ketolabs Pahlawan Muay Thai Antarabangsa)

"Ada 20 peninju, kita ada enam peninju antarabangsa dan juga kita ada juara-juara dalam negeri kita sendiri, jadi peninju- peninju luar negara ini akan lebih hangat sebenarnya apabila mereka semua antara orang ternama di negara mereka" jelas beliau.Tambahnya, semua perlawanan bakal berlangsung Kompleks Sukan Kulim KHTP bermula dari saingan amatur tempatan dan profesional dengan kemuncaknya membabitkan pertembungan peninju profesional akan menjadi tumpuan, antaranya Thiago Teixera dari Brazil serta Kristof Krisch dari Jerman.Selain itu turut dimeriahkan cabutan bertuah sebuah motosikal dan barangan kemas dengan nilai keseluruhan hampir RM16,000.


Malaysia mulakan pungutan pingat Sukan SEA Kemboja

(William Yoong Wei Theng berjaya mengakhiri saingan di tempat ketiga dengan melakukan catatan masa 28.234 saat)

PHNOM PENH, 6 Mei- Sukan lari berhalangan muncul penyumbang pingat pertama Malaysia di Sukan SEA KEMBOJA 2023 menerusi acara 100 meter individual lelaki dan wanita dengan pingat gangsa hari ini, di Pusat Konvensyen Chroy Changvar, Phnom Penh. Pingat gangsa pertama diperoleh menerusi Wan Athirah Hidayah dan disusuli William Yoong Wei Theng, pagi tadi.William Yoong Wei Theng berjaya mengakhiri saingan di tempat ketiga dengan melakukan catatan masa 28.234 saat .Lawannya dari Kemboja, Ol Saohengk terjatuh di halangan kedua dan pingat gangsa menjadi milik negara.William akan bersaing dalam satu lagi acara iaitu berpasukan lelaki bersama Redha Rozlan, Nur Hafis Said Alwi dan Ghalib Azimi bagi merebut pingat emas.Mereka akan menentang pasukan Filipina.Terdahulu dalam acara lari berhalangan individual wanita, wakil Malaysia Wan Athirah Hidayah berkongsi pingat gangsa bersama atlet Indonesia, Anggun Yolanda Samsul Hadi sekaligus menjadi atlet pertama menyumbang pingat untuk negara.Athirah mencatat 41.724 saat untuk berada di pentas podium.

(Athirah mencatat 41.724 saat untuk berada di pentas podium)


New Zealand akan anjur kejohanan ragbi wanita antarabangsa baharu

WELLINGTON, 5 Mei- Juara dunia sukan ragbi, New Zealand akan menganjurkan kejohanan sulung membabitkan enam pasukan ragbi antarabangsa wanita terbaik dunia, tahun ini.Ragbi Dunia berharap pertandingan baharu itu dibina berdasarkan kejayaan piala dunia wanita tahun lalu, apabila penonton di Eden Park Auckland menyaksikan pasukan tuan rumah New Zealand menewaskan England dalam perlawanan akhir.Pengerusi Ragbi Dunia Bill Beaumont berkata, beliau juga berharap acara tahunan baharu itu akan memacu "daya saing keseluruhan ragbi antarabangsa wanita".Kejohanan 'WXV 1' akan bermula di New Zealand pada bulan Oktober ini dengan sembilan perlawanan akan dimainkan selama tiga minggu.Pertandingan sulung itu akan melibatkan tiga pasukan terbaik dari enam negara tahun ini iaitu England, Perancis dan Wales ditambah tiga pasukan terbaik dari Siri Empat Pasifik pada Julai melibatkan New Zealand, Australia, Kanada dan Amerika Syarikat.

"Ini menawarkan peminat satu lagi peluang untuk menyaksikan ragbi wanita terbaik," kata ketua eksekutif Ragbi New Zealand Mark Robinson dalam satu kenyataan. -AFP


PHNOM PENH, 5 Mei - Skuad hoki lelaki dalam dewan negara berada di landasan terbaik untuk merangkul pingat emas kali ketiga berturut-turut, selepas mengesahkan tempat ke final dalam Sukan SEA 2023, di Kemboja.Ketua Jurulatihnya, Mohd Hanip Che Halim menyifatkan pasukannya menampilkan prestasi lebih kemas berbanding pada perlawanan sebelum ini dan taktikal baru akan diterjemahkan bagi perlawanan seterusnya.Malaysia menang 5-3 ke atas Thailand sekali gus mengekalkan rekod tanpa kalah dalam empat perlawanan bagi aksi liga sepusingan."Untuk Indonesia di situ ada taktikal yang dikeluarkan lagi ada 'spare' taktikal. Team Indonesia setakat ini pun bagus, kerana mereka pun sudah ke Europe berlatih dan sebagainya. Mungkin di situ ada input-input yang baru.. kita pun semakin menghampiri, kita pun ada input-input dari luar untuk praktikan dan variasikan untuk perlawanan ini," kata Mohd Hanip, di sini.Turut menambah, bagi perlawanan seterusnya, beliau mahu mengelakkan sebarang kecederaan sebelum bertemu Indonesia di pentas akhir.Kemenangan dilakar menyaksikan Malaysia kini mengumpul 12 mata dan ia cukup untuk membawa Malaysia ke pentas final.

Namun, skuad kebangsaan masih perlu melengkapkan aksi liga sepusingan bertemu Indonesia pada 6 Mei ini.Untuk rekod, acara hoki dalam dewan tidak dipertandingkan di Hanoi tahun lalu, dengan Malaysia merupakan pemenang pingat emas bagi edisi 2017 di Kuala Lumpur dan 2019 di Filipina.


Juara dunia 100 meter, Tori Bowie meninggal dunia

LOS ANGELES, 5 Mei- Juara dunia 2017 acara pecut 100 meter, Tori Bowie meninggal dunia pada usia 32 tahun.Perkara itu disahkan Persekutuan Olahraga Amerika Syarikat (USA-TF) dan syarikat pengurusannya pada Rabu.Bowie, yang juga pemenang pingat perak Sukan Olimpik Rio 2016 di Brazil ditemui meninggal dunia di kediamannya di Orange County oleh pihak polis.Punca kematian masih belum diketahui. Karier Bowie bermula dengan acara lompat jauh sebelum beralih ke acara pecut pada 2014.Dua tahun kemudian di Rio, dia berjaya menghalang Jamaica daripada membolot kesemua pingat acara 100m apabila menamatkan larian di tempat kedua di belakang Elaine Thompson dengan catatan 10.83 saat.Bowie juga menamatkan acara 200m di tempat ketiga dan mengetuai kuartet pecut Amerika di Rio. Dia kemudian memenangi gelaran juara dunia 100m di London pada 2017.- AFP


Skuad lelaki negara hampiri misi pertahan emas hoki dalam dewan

PHNOM PENH, 4 Mei - Skuad hoki dalam dewan lelaki negara hanya selangkah lagi untuk mempertahankan pingat emas pada Sukan SEA 2023 selepas mengesahkan tempat ke final hari ini.Anak buah Mohd Hanip Che Halim itu menempah slot ke perlawanan akhir selepas membenam Thailand 5-3 pada aksi keempat round robin yang berlangsung di Dinosaur Park Hall, Chroy Changvar, petang tadi.Kemenangan dilakar ke atas Thailand itu juga menyaksikan skuad negara terus cemerlang dengan rekod tanpa kalah pada temasya kali ini selepas menewaskan Kemboja 10-1, Filipina 19-0 dan Singapura 5-0.Pasukan kebangsaan akan melengkapkan aksi round robin itu menentang Indonesia pada Sabtu ini, sebelum turun beraksi berdepan lawan yang sama di pentas final pada Ahad.Pada aksi yang berlangsung hari ini, Thailand terlebih dahulu berada di hadapan menerusi jaringan padang Suyaram Anuson pada minit kelapan, sebelum Faridzul Afiq Mohd menyamakan kedudukan tiga minit kemudian.Jaringan penyamaan itu terus menyuntik semangat pemain negara apabila menambah tiga lagi jaringan menerusi Muhamad Izham Azhar pada minit ke-12, Razali Mohd Hazemi (minit ke-19) dan Muhammad Firdaus Omar (minit ke-26).Thailand kemudian merapatkan kedudukan menerusi dua jaringan A-Nukoon Warawut pada minit ke-33 dan ke-34 sebelum Faridzul Afiq menoktahkan kemenangan Malaysia pada minit ke-38.

(Aksi skuad hoki dalam dewan lelaki negara hari ini/FOTO MSN)

Sementara itu, Mohd Hanip memuji barisan pemainnya yang mempamerkan permainan lebih mantap berbanding ketika bertemu Singapura, semalam.“Setiap peluang disempurnakan dengan begitu baik serta corak permainan hari ini lebih kemas.‘Pada suku terakhir kita agak leka sedikit dari segi bertahan dan Thailand mengambil peluang tersebut. Di mana setiap ‘foul’ perlu cepat berada dalam kedudukan tetapi sedikit leka dan menyebabkan kita melepaskan gol,” katanya.Mengenai perlawanan round robin berdepan Indonesia pada Sabtu ini, beliau berkata pasukan negara akan tetap membuat persediaan rapi walaupun kedua-dua akan bertemu sekali lagi di pentas final, sehari kemudian.Indonesia menghuni tangga kedua setelah berkongsi 12 mata dengan Malaysia, namun dibezakan dengan jaringan.Mengikut format pertandingan, dua pasukan teratas dalam pusingan round robin akan berentap untuk merebut pingat emas, manakala pasukan di tempat ketiga dan keempat akan berkongsi pingat gangsa.Sebagai rekod, skuad hoki dalam dewan lelaki negara meraih pingat emas pada edisi 2019 di Filipina selepas menumpaskan Thailand 3-1 pada perlawanan akhir. Pada edisi ke-31 di Hanoi, Vietnam tahun lepas, acara berkenaan tidak dipertandingkan.Sementara itu, pasukan hoki dalam dewan wanita negara turut cemerlang pada aksi hari ini, apabila membenam tuan rumah, Kemboja 4-0.Gol pasukan negara dijaringkan Fazilla Sylvester Silin pada minit keenam, Iren Hussin (minit ke-25), Nur Atira Mohamad Ismail (minit ke-28) dan Qasidah Najwa Muhammad Halimi (minit ke-30).Pasukan negara yang menghuni tangga kedua di belakang Thailand, dengan masing-masing mengumpul 10 mata, perlu sekurang-kurangnya seri apabila bertemu Indonesia (sembilan mata) pada perlawanan akhir pusingan round robin, Sabtu ini untuk menempah tempat ke pentas final. - BERNAMA


Acara lari berhalangan pasukan lelaki negara hampiri pingat emas

PHNOM PENH, 4 Mei - Pasukan lari berhalangan lelaki negara berjaya menempah tiket ke penentuan pingat emas selepas mengatasi Laos di saringan kedua kali ini menerusi acara lari berhalangan di Sukan SEA di sini, hari ini.Malaysia dibarisi Ghalib Mohd Azmi, Mohd Redha Rozlan, Nuur Hafis Said Alwi dan Yoong Wei Theng melakar catatan terpantas 25.624 saat untuk mara ke peringkat akhir.Skuad negara bakal berdepan Filipina bagi penentuan pingat emas Ahad ini.Dalam saingan wanita pula, gandingan Ong Sher Lyn, Renee Tan Sui Lin, Wan Athirah Hidayah Ahmad Fuzli dan Yip Hui Teng akan beraksi dalam penentuan pingat gangsa selepas menamatkan perlumbaan kedua di kedudukan ketiga menerusi catatan 48.245 saat.Mereka dijadual bertemu pasukan tuan rumah, Kemboja juga Ahad nanti.

(Atlet wanita lari berhalangan beraksi di Sukan SEA hari ini/FOTO MSN)


Sukan SEA 2023: Busana bermotif batik pilihan kontinjen Malaysia

PHNOM PENH, 4 Mei - Kota Phnom Penh akan menjadi tumpuan apabila Upacara Pembukaan Rasmi berlangsung esok.Sudah pasti pakaian yang dikenakan setiap kontinjen ketika perbarisan akan menjadi perhatian.Bagi kontinjen negara, busana ringkas yang menonjolkan kebudayaan Malaysia menjadi pilihan.Ketua Kontinjen Malaysia, Datuk Mohd Nasir Ali berkata, ia bersesuaian dengan mengambil kira cuaca panas di Kemboja.“Kita sudah mengkaji acara ini berlangsung dalam cuaca yang panas justeru, kita memutuskan untuk memakai busana bermotifkan batik lengan panjang.“Corak batik yang ada pada busana ini bercirikan batik Malaysia bertemakan warna bendera kita, apa yang penting, ia selesa dipakai, elegan dan ceria," katanya.Perarakan masuk kontinjen negara akan diketuai atlet karate, R. Shamendran.Stadium Morodok Techo bakal menjadi venue upacara pembukaan dengan penyertaan lebih 11 ribu peserta termasuk atlet, jurulatih dan pegawai pasukan daripada 11 negara.Pada temasya 2021 di Hanoi, kontinjen negara mengenakan busana kemeja bercorak belang harimau manakala pada 2019 di Filipina, menggunakan pakaian tradisional baju Melayu dan baju kurung putih dengan sampin dan selendang merah.


Imbasan Sukan SEA: Pentas bakat muda uji kemampuan

KUALA LUMPUR, 4 Mei - Selepas 31 edisi berlangsung, temasya Sukan SEA terus menjadi pentas utama negara serantau mengetengahkan bakat muda.Ini adalah antara pentas awal bagi barisan pelapis menguji kemampuan sebelum mendaki ke peringkat lebih tinggi.Menjelang pembukaan rasmi bagi edisi di Kemboja esok, wartawan RTM Tina Rama mengimbas kembali pencapaian atlet sepanjang lima tahun lepas.Pada temasya 2013 di Myanmar, Malaysia menetapkan sasaran 40 pingat emas untuk dimenangi. Kem negara cemerlang apabila melepasi sasaran yang ditetapkan dengan memungut 43 pingat emas.Edisi seterusnya di Singapura pada tahun 2015, menyaksikan Malaysia meraih pencapaian lebih baik dengan 62 pingat emas Pada tahun tersebut, sasaran yang ditetapkan agak berbeza berbanding tahun-tahun sebelumnya, apabila Menteri Belia dan Sukan ketika itu, Khairy Jamaluddin menetapkan 56 peratus pingat tanpa mengira warna daripada 35 acara.Edisi Sukan SEA 2017Tahun 2017 pula boleh disifatkan edisi yang paling gemilang buat kontinjen negara apabila barisan atlet negara mengumpul 145 pingat emas di halaman sendiri.Ia melepasi pencapaian terbaik Malaysia sebagai tuan rumah dalam Sukan SEA 2001 iaitu 111 pingat emas.Edisi Sukan SEA 2019Dua tahun selepas itu, temasya tersebut kembali ke Filipina.Kontinjen Malaysia menamatkan saingan di kedudukan kelima dengan kutipan 56 emas, jauh daripada sasaran yang ditetapkan iaitu 70 pingat emas.

Edisi Sukan SEA 2021Selepas dua tahun dunia dilanda COVID-19, edisi ke-31 Sukan SEA di Myanmar menyaksikan sasaran paling rendah diletakkan buat kontinjen Malaysia.Susulan tempoh latihan yang terjejas , bekas Menteri Belia dan Sukan, Datuk Seri Ahmad Faizal Azumu menetapkan sasaran realistik 36 pingat emas yang kemudian berjaya dicapai.Edisi Sukan SEA 2023Kontinjen malaysia ke sukan SEA Kemboja kali ini pula telah menyasarkan sebanyak 40 pingat emas, 37 pingat perak dan 64 pingat gangsa.Keputusan dibuat selepas sesi libat urus bersama semua persatuan sukan kebangsaan serta mengambil kira data terkini kemampuan atlet-atlet dari negara lain.Ia melibatkan 33 daripada 36 jenis sukan yang dipertandingkan iaitu 58.42 peratus, daripada keseluruhan  582 acara.Seramai 440 atlet daripada jumlah keseluruhan 677 atlet, bakal membuat penampilan pertama di temasya Sukan SEA di Cambodia kali ini.


Sukan SEA: Adam mahu raih emas jujitsu

PHNOM PENH, 4 Mei- Selepas meraih gangsa pada edisi di Manila 2019 dan perak di Hanoi 2021, atlet jujitsu negara Adam Akasyah kini mengintai kilauan pingat emas di Sukan SEA 2023 di sini, bagi melengkapkan koleksi tiga warna pingatnya.Pemuda berusia 23 tahun itu yakin beliau mampu meraih emas menerusi acara Gi bawah 69 kilogram (kg) selepas latihan menyeluruh selama setahun untuk temasya dwitahunan itu.“Persediaan kali ini adalah yang paling lengkap setakat ini berbanding dua Sukan SEA sebelumnya, iaitu kami mempunyai tambahan pakar psikologi sukan, latihan yang lebih khusus dan pasangan sparring yang sangat bagus.“Saya 150 peratus bersedia dan ia sepatutnya emas. Tiada tekanan untuk saya dan saya berharap dapat tuah (bertanding) kali ketiga...” katanya kepada Bernama ketika ditemui semasa sesi latihan di sini.

(Atlet jujitsu negara Adam Akasyah (kiri) yang bertanding dalam acara GI kategori 69 kilogram berlatih bersama rakan sepasukan Soo Yan Wei (kanan) yang bertanding dalam acara Nogi kategori 69 kilogram sempena Sukan SEA 2023 di Chroy Changvar Convention Center hari ini/BERNAMA)

Meskipun menyasarkan emas, pelajar sains sukan daripada Universiti Malaya itu tidak memandang rendah cabaran daripada juara bertahan, Noah Lim daripada Singapura, ekoran pengalaman dan keupayaannya untuk meraih mata.Pada final edisi lepas, Adam hampir memenangi emas selepas beliau jauh mendahului Lim, namun kecederaan buku lali memaksa beliau untuk menarik diri daripada perlawanan itu.Sementara itu, seorang lagi atlet jujitsu Malaysia, Soo Yan Wei, berazam untuk memperbaiki persembahannya selepas pulang dengan tangan kosong daripada Manila 2019.Katanya beliau telah bersedia untuk bertarung dalam acara No Gi bawah 69kg lelaki, yang akan diadakan di Chroy Changvar Convention Centre, di sini.“Pada 2019, saya buat kesilapan terlalu memikirkan tentang pingat, kali ini saya hanya mahu fokus untuk menghasilkan aksi yang lebih baik.“Kalau anda beraksi bagus, anda punya peluang baik untuk mendapatkan pingat,” katanya.Sukan SEA 2023 dijadualkan dibuka secara rasmi esok dan akan berlangsung hingga 17 Mei. -BERNAMA


Pesilat perlu tampil semangat juang tinggi di Sukan Sea - Jurulatih

SEPANG, 4 Mei- Barisan pesilat negara perlu menampilkan semangat juang tinggi ketika beraksi di Sukan SEA Kemboja yang bermula secara rasmi esok bagi menghadiahkan pingat kepada negara meskipun kurang pengalaman.Jurulatih silat negara Nasri Nasir berkata walaupun skuad negara yang dibarisi 75 peratus atlet muda dan pertama kali beraksi ditemasya itu namun beliau mahu mereka tidak gentar berjuang habis-habisan demi negara.“Apa yang membezakan mereka ialah daripada segi pengalaman namun bagi saya ia bukan satu masalah yang besar. Keseimbangan akan dapat diperoleh berdasarkan semangat dan keinginan mereka untuk menang.“Semua persiapan telah dilakukan buat atlet menerusi beberapa kejohanan dan latihan sebelum ini, jadi kami harap mereka dapat mengekalkannya sehingga hari pertandingan berlangsung,” katanya kepada pemberita sebelum berlepas ke Kemboja dari Lapangan Terbang Antarabangsa Kuala Lumpur 2 (KLIA2), di sini hari ini.Nasri dalam pada itu memaklumkan skuad negara berada dalam keadaan yang cukup baik bagi mengharungi saingan aksi lima hari di gelanggang silat bermula 6 hingga 10 Mei ini.

(Pasukan pencak silat negara bergambar bersama di Lapangan Terbang Antarabangsa Kuala Lumpur 2 (KLIA2) sebelum berlepas ke Phnom Penh untuk menyertai temasya Sukan SEA Kemboja 2023, hari ini/BERNAMA)

“Beberapa atlet sebelum ini ada mengalami kecederaan namun mereka telah kembali pulih seperti sedia kala, jadi boleh dikatakan skuad ini telah bersedia sepenuhnya,” katanya.Sementara itu, Pengurus Pasukan Silat Datuk Seri Khairudin E.S Abd Samad mahu skuad itu menjadikan segala rintangan di Sukan SEA Kemboja sebagai pencetus dalam menjelmakan kilauan pingat emas buat negara.Beliau berkata rintangan seperti keadaan cuaca panas, venue kejohanan tidak sempurna dan sebagainya tidak seharusnya diendahkan pesilat negara."Bagi saya kita akan hadapi beberapa masalah, begitu juga kontinjen negara lain...Mereka juga akan menghadapi masalah sama...Insya-Allah sama-sama kita hadapi perkara itu,” katanya.Persekutuan Silat Kebangsaan Malaysia (Pesaka) sebelum ini meletakkan sasaran dua emas kepada pesilat negara yang akan bersaing dalam Sukan SEA 2023 Kemboja di Phnom Penh, yang berlangsung dari 5 hingga 17 Mei ini. -BERNAMA


Sukan SEA: Skuad kriket lelaki muncul juara kumpulan

(Skuad kriket lelaki negara beraksi menentang Thailand dalam saingan Kumpulan A Acara T20 pada Sukan SEA 2023 di AZ Group Cricket Oval/BERNAMA)

PHNOM PENH, 4 Mei- Hanya sehari selepas menempah slot ke final 50-over, skuad kriket lelaki negara sekali lagi berpeluang untuk meraih emas, kali ini menerusi acara Twenty20 (T20) di Sukan SEA di sini, hari ini.Dalam perlawanan yang berlangsung di AZ Group Cricket Oval itu, pasukan Malaysia mengatasi Thailand dengan lapan wiket, sekali gus menjuarai Kumpulan A dan mara ke penentuan pingat emas menentang juara Kumpulan B, minggu depan.Malaysia, yang menang undian secara lambungan syiling, memilih untuk memadang dan melakukan 114 larian dalam 12.3 over, manakala lawan mereka menghasilkan 113 larian dalam 20 over.Kapten pasukan Ahmad Faiz Mohamad Noor gembira dengan keputusan hari ini terutama dengan aksi hebat dipamerkan Vijay Unni Suresh, Virandeep Singh dan Syed Aziz Syed Mubarak, meskipun berdepan kesukaran bermain di permukaan padang yang tidak rata.“Alhamdulillah satu keputusan positif hari ini, saya sangat gembira dengan prestasi dilakar pemain seperti Vijay Unni dan Virandeep yang masing-masing berjaya peroleh dua wiket, manakala Syed Aziz pula berjaya (lakukan) 55 larian selain dua run-outs sepanjang permainan,” katanya.Pasukan kebangsaan merangkul perak dalam acara T20 lelaki ketika kali terakhir kriket dipertandingkan di temasya dwitahunan itu pada edisi Kuala Lumpur 2017.

(Skuad kriket lelaki negara Virandeep Singh (dua, kiri) beraksi ketika menentang pasukan Thailand dalam saingan Kumpulan A Acara T20 pada Sukan SEA 2023 di AZ Group Cricket Oval/BERNAMA)

Semalam, Malaysia, yang merupakan juara bertahan 50-over, akan bertemu Kemboja untuk perebutan emas, selepas menewaskan Thailand dengan tujuh wiket dalam pusingan awal.Sabtu lepas, pasukan ruan rumah menundukkan Indonesia dengan 129 larian sekali gus menempah tiket ke akhir. -BERNAMA


Sukan SEA 2023: Batik pilihan kontinjen Malaysia pada upacara pembukaan

(Antara kontinjen Malaysia yang hadir pada upacara menaikkan bendera 11 buah negara Asian sempena Sukan SEA 2023 di pekarangan Stadium Nasional Morodok Techo/BERNAMA)

PHNOM PENH, 4 Mei- Seluruh tumpuan peminat sukan pasti terarah kepada majlis pembukaan rasmi Sukan SEA 2023-32, di sini yang akan berlangsung esok.Antara topik bakal menjadi fokus adalah busana bakal dipakai kontinjen yang menyertai perbarisan masuk pada upacara berkenaan.Menurut Ketua Kontinjen (CDM) Sukan Sea negara, Datuk Mohd Nasir Ali kontinjen negara bakal menggayakan batik menonjolkan kebudayaan Malaysia selain mengambil kira cuaca panas di Kemboja.“Kami sudah mengkaji acara ini berlangsung dalam cuaca yang panas justeru, kami memutuskan untuk memakai busana bermotifkan batik lengan Panjang.“Corak batik yang ada pada busana ini bercirikan batik Malaysia bertemakan warna bendera negara.“Apa yang penting, ia selesa dipakai, elegan dengan menampilkan imej ceria,” katanya.Menurutnya, kali ini rekaan busana tidak membabitkan pereka khas dan terkenal, malah hanya mengambil kira idea yang dikongsi pelbagai pihak.Jaguh karate negara, R. Sharmendran diberi kepercayaan membawa Jalur Gemilang pada upacara pembukaan rasmi tersebut.Kali ini, kontinjen negara dibarisi seramai 928 orang terdiri daripada 677 atlet dan 251 pegawai.

(Ketua Kontinjen Malaysia ke Sukan SEA Kemboja, Datuk Mohd Nasir Ali (berdiri lapan, kiri) bergambar bersama kontinjen Malaysia yang hadir pada upacara menaikkan bendera 11 buah negara Asian sempena Sukan SEA 2023 di pekarangan Stadium Nasional Morodok Techo/BERNAMA)

Daripada 677 atlet itu, 402 adalah atlet lelaki, 275 wanita dan skuad olahraga membariskan atlet paling ramai iaitu 65 orang.Seramai lebih 11,000 delegasi atlet, jurulatih dan pegawai pasukan daripada 11 negara termasuk tuan rumah, akan membanjiri Stadium Morodok Techo.Pada temasya 2021 di Hanoi, kontinjen negara mengenakan busana kemeja bercorak belang harimau manakala pada 2019 di Filipina, menggunakan pakaian tradisional baju Melayu dan baju kurung putih dengan sampin dan selendang merah.


Elavarasan akui Malaysia bergelut benam Laos. optimis terus menang

(Pengendali skuad Bawah 22 Tahun (B-22) kebangsaan E. Elavarasan)

PHNOM PENH, 4 Mei- Malaysia belum berada di kedudukan selesa walaupun menang besar ke atas Laos 5-1 pada perlawanan sulung Kumpulan B saingan bola sepak lelaki Sukan SEA 2023 di Stadium Prince di sini, malam tadi.Malah, Pengendali skuad Bawah 22 Tahun (B-22) kebangsaan E. Elavarasan tetap akur pemainnya bergelut untuk menyesuaikan diri dalam perlawanan pertama disebabkan tempoh latihan yang singkat.Namun begitu, beliau tetap optimis ia tidak akan mejejaskan misi mereka untuk menempah tempat pada aksi separuh akhir.“Sebenarnya lima gol dan satu bolos bukan sesuatu yang besar, sebab bila kita bermain dengan Thailand dan kalau kita kalah apa kelebihan lima gol itu? tiada makna, kecuali seri, itu okay...kalau keputusan baik lawan Thailand kelebihan gol itu akan membantu, tetapi kalau kalah tiada kelebihan.“Jadi kita gembira dengan kemenangan malam ini dan kita bersedia untuk perlawanan seterusnya, tiada apa yang terjamin untuk masa depan bagi semua pasukan, ia hanya petanda yang menunjukkan pasukan itu tidak teruk,” katanya pada sidang media selepas perlawanan menentang Laos.Tambahnya, menyedari akan ada peminat mula menaruh harapan tinggi selepas ini, Elavarasan berkata semua pihak perlu realistik memandangkan Thailand antara pasukan yang membuat persediaan lebih baik, selain juara bertahan Vietnam yang turut diundi dalam kumpulan sama."Berada dalam Kumpulan B bolehdisifatkan bukan mudah untuk mendahului dengan adanya Thailand dan Vietnam. "Kami perlu bertemu mereka untuk mengenal pasti kemampuan sebenar pasukan. "Pasukan ini dibentuk dalam masa yang singkat namun saya harap mereka boleh menampilkan kebolehan sebenar mereka. Bukan mudah tetapi kemenangan ke atas Laos sangat penting untuk menaikkan semangat pasukan," katanya.

(Pemain bola sepak negara Muhammad Haqimi Azim Rosli diasak pemain Loas Phonsak Seesavath pada perlawananBola Sepak Peringkat Kumpulan B sempena Sukan SEA 2023 di Prince Stadium/BERNAMA)

Walaupun sedikit bergelut pada awal perlawanan, beberapa perubahan yang dilakukan pada babak kedua oleh Elavarasan jelas membuahkan hasil pada akhir perlawanan.Empat pertukaran dilakukan beliau dengan membawa masuk tiga pemain tengah iaitu Muhammad Muslihuddin Atiq Mat Zaid, Muhamamd Syahir Bashah, Muhammad Najmudin Akmal Kamal Akmal dan penyerang Fergus Tierney.Malaysia mencatat kemenangan besar di hadapan lkira-kira 1675 penonton termasuk peminat sukan bola sepak tanah air.Kesemua penyokong negara meraikan kemenangan itu dengan menyanyikan lagu Negaraku selepas perlawanan tamat di Stadium Prince, Phnom Penh, Kemboja.Berita berkaitanBola sepak Sukan SEA: Malaysia menang menentang Laos


Bola sepak Sukan SEA: Malaysia menang menentang Laos

(Penyokong Malaysia pada perlawanan bola sepak Lelaki Sukan SEA Kemboja 2023 di Stadium Prince, Phnom Pehn)

PHNOM PENH, 4 MEI- Skuad bawah 22 (B-22) tahun negara memulakan kempen Kumpulan B di Sukan SEA Kemboja 2023 dengan langkah kanan apabila berupaya meraih kemenangan bergaya 5-1 di Stadium Prince, Phnom Penh pada malam RabuDalam aksi tersebut, skuad bimbingan E.Elavarasan tidak menunggu lama untuk mendahului perlawanan menerusi Ubaidullah Shamsul Fazili meluru masuk gawang Laos.Bagaimanapun Laos dapat menyamakan kedudukan pada minit ke-21 hasil jaringan sendiri Ubaidullah dalam kawasan kotak.Selang 7 minit selepas itu, Malaysia kembali didepan 2-1 apabila pertahanan Laos, Anantaza Siphongphan menjaringkan gol sendiri.Bersambung babak kedua, Malaysia menambah jaringan ketiga kali ini menerusi Muhamad Shahir Bashah sebelum pemain gantian Muhamad Najmudin Akmal meledak gol keempat.Tekanan terus dirasai Laos apabila mudah melakukan kesilapan hingga menjaringkan gol sendiri menerusi Sonethax Phantaxay yang sekali gus melengkapkan kemenangan 5-1 Malaysia.

(Aksi pemain Malaysia ketika menentang Laos pada perlawanan bola sepak Lelaki Sukan SEA Kemboja 2023 di Stadium Prince, Phnom Pehn)

Kemenangan ke atas Laos sudah pasti menjadi pemangkin semangat terbaik buat barisan pemain muda negara yang akan berdepan tugas getir menentang pasukan pilihan, Thailand di gelanggang sama, Sabtu ini.Terdahulu, Vietnam meraih kemenangan kedua selepas menewaskan Singapura 3-1, seterusnya memimpin Kumpulan B dengan mengumpul enam mata, manakala Malaysia yang baru beraksi satu perlawanan berkongsi tiga mata bersama Thailand.


Sukan SEA: Muhammad Izham watak penting benam Singapura

PHNOM PENH, 3 Mei - Pemain tengah, Muhammad Izham Azhar meledak dua gol bagi membantu skuad hoki dalam dewan lelaki negara mengekalkan prestasi cemerlang pada Sukan SEA 2023 dengan membelasah Singapura 5-0 dalam aksi kumpulan, di sini, hari ini.Malaysia membuka tirai jaringan pada minit kelapan menerusi gol padang oleh penyerang Danial Asyraf Abdul Ghani sebelum Muhammad Izham menggandakan jaringan buat pasukan kendalian Mohd Hanip Che Halim menerusi pukulan sudut penalti pada minit ke-13 dalam saingan berlangsung di Dinosaur Park Hall, di sini.Skuad negara terus melebarkan kedudukan apabila giliran penyerang Faridzul Afiq Mohd memanfaatkan pukulan sudut penalti pada minit ke-25 manakala gol keempat hadir oleh jaringan padang tonggak tengah Syed Mohamad Syafiq Syed Cholan, selang seminit kemudian.Muhammad Izham kembali menemui sentuhan penyudah, juga menerusi pukulan sudut penalti pada minit ke-37, sekali gus melengkapkan kemenangan ketiga berturut-turut skuad negara pada temasya sukan dwitahunan kali ini selepas unggul membenam tuan rumah, Kemboja, 10-1, Ahad lepas diikuti kemenangan besar ke atas Filipina, 19-0 semalam.

Walaupun merakam kemenangan selesa ke atas Singapura, Mohd Hanip mengakui permainan anak buahnya sedikit merosot berbanding dua perlawanan terdahulu.“Kita memperoleh sembilan pukulan sudut penalti tetapi hanya berjaya menjaringkan dua gol daripadanya dan yang lain nampak serba tidak menjadi,” katanya selepas perlawanan.Justeru, beliau memberi bayangan akan terdapat sedikit perubahan taktikal yang akan dilakukannya menjelang pertemuan menentang Thailand, esok.Dalam pada itu, Thailand ‘mencalar’ rekod bersih skuad hoki dalam dewan wanita kebangsaan dengan keputusan seri tanpa jaringan selepas Malaysia unggul menumpaskan Singapura 8-0 pada aksi pembukaan dan Filipina 12-0 semalam. - BERNAMA


Sukan SEA: Malayan Tigress gagal tandingi Vietnam

(Aksi pemain skuad bola sepak wanita kebangsaan menentang Vietnam hari ini/FOTO FAM)

PHNOM PENH, 3 Mei - Skuad bola sepak wanita kebangsaan memulakan kempen Sukan SEA 2023 dengan langkah kiri selepas tumpas 0-3 kepada juara bertahan, Vietnam, pada aksi Kumpulan A di Stadium Army, di sini hari ini.Vietnam hanya memerlukan tiga minit untuk berada di depan menerusi jaringan penyerang Pham Hai Yen dan terus ketinggalan selepas tonggak tengah lawan, Nguyen Thi Bich Thuy menolak masuk jaringan kedua pasukannya pada minit ke-23.Pasukan kendalian Mai Duc Chung itu terus menceriakan sebilangan kecil penyokong Vietnam yang hadir di venue perlawanan apabila ketua pasukan mereka, Huynh Nhu, meledak gol ketiga pada minit ke-33 dan kedudukan tersebut kekal menuju ke bilik persalinan.Bersambung babak kedua, pasukan negara bimbingan jurulatih dari Jordan, Soleen Al-Zoubi, wajar diberi pujian dengan menyerap tekanan demi tekanan dilancarkan pemain Vietnam ke kubu skuad kebangsaan sehingga berjaya mengelak mereka daripada dibolosi lagi.

(Skuad bola sepak wanita negara tewas 0-3 kepada Vietnam pada perlawanan pertama kumpulan A Temasya Sukan Sea Kemboja/FOTO FAM)

Peluang terbaik Malaysia untuk sekurang-kurangnya menjaringkan gol sagu hati pula hadir pada minit ke-68 namun sepakan kaki kiri oleh Henrietta Justine tersasar di sebelah kiri gawang Vietnam.Meskipun tewas pada perlawanan pertama, Soleen tetap berbangga dengan usaha yang ditunjukkan oleh para pemain terutama muka baharu dalam skuad kebangsaan.Bagaimanapun, Soleen mengakui beliau memang menjangkakan pasukannya kurang melepaskan gol menentang pasukan Vietnam yang akan membuat penampilan sulung dalam Piala Dunia Wanita FIFA di Australia dan New Zealand Julai ini.“Kami berharap untuk melepaskan lebih sedikit gol tapi malangnya kesilapan individu terbukti merugikan kami. Saya harap dapat meningkatkan kemahiran individu pemain menjelang aksi seterusnya,” katanya pada sidang media pascaperlawanan.Malaysia akan berdepan Filipina pada perlawanan kedua Kumpulan A, Sabtu ini. - BERNAMA


Sukan SEA 2023: Jujitsu dijangka hadiahkan pingat emas pertama Sabtu ini

KUALA LUMPUR, 3 Mei - Pingat emas pertama kontinjen negara dijangka hadir menerusi atlet lelaki dalam acara jujitsu Sabtu ini pada temasya Sukan SEA Kemboja 2023, kata Ketua Kontinjen (CDM) Datuk Mohd Nasir Ali.Mohd Nasir berkata, atlet sukan tempur berkenaan sememangnya merupakan prospek emas negara pada temasya dwitahunan kali ini.Kem jujitsu mempertaruhkan dua atlet lelaki iaitu Adam Akasyah dan Soo Yan Wei bagi membawa cabaran negara di Kemboja.Pada edisi 2021 yang berlangsung di Hanoi, Vietnam, pasukan jujitsu negara membawa pulang dua pingat iaitu perak dalam acara 69 kilogram lelaki menerusi Adam manakala atlet wanita, Bless Khoon Yin Yeap pula meraih gangsa bagi acara 48 kilogram.Dalam pada itu, Datuk Mohd Nasir memaklumkan hampir 300 daripada keseluruhan 677 atlet telah tiba di Kemboja bagi mengharungi kempen Sukan SEA yang masuk edisi ke-32 itu.Sukan SEA 2023 dijadual bermula secara rasmi 5 Mei dan akan berakhir 17 Mei ini.


Petinju New Zealand alami strok ringan

WELLINGTON, 3 Mei- Petinju New Zealand, David Light mengalami strok ringan dan menjalani pembedahan darah beku, baru-baru ini.Kejadian tersebut berlaku selepas beliau tewas kepada Lawrence Okolie ketika memburu tali pinggang cruiserweight Pertubuhan Tinju Dunia (WBO) di Manchester, akhir Mac lalu.Jurulatihanya, Isaac Peach berkata Light yang berusia 31 tahun terlepas gelaran dunia dalam pertandingan itu."Light, pemenang pingat perak Sukan Komanwel 2014, dimasukkan ke hospital pada 17 April lalu."Beliau dimasukkan ke hospital disebabkan strok ringan."Doktor telah mengeluarkan darah beku dan dia kini sedang berehat di hospital."Tumpuan Light ketika ini dalam fasa pemulihan," katanya menerusi kenyataan.Katanya, kekalahan itu adalah kekalahan pertama Light dalam kerjayanya.- AFP


Melaka tuan rumah Kejohanan Karate Asia ke-19

AYER KEROH, 3 Mei- Melaka dipilih sebagai tuan rumah bagi Kejohanan Karate Asia ke-19 yang bakal dianjurkan bermula 20 hingga 22 Julai depan Kejohanan berlangsung selama tiga hari di Pusat Dagangan Antarabangsa Melaka (MITC) di sini membabitkan 1,500 atlet dari 45 negara.Presiden Persekutuan Karate Malaysia (MAKAF), Datuk Nur Azmi Ahmad berkata seramai 15 atlet karate negara akan berentap pada kejohanan itu."Kejohanan itu juga sebagai persediaan atlet bertanding untuk menghadapi Sukan Asia Ogos depan selain memberi peluang memperbaiki kedudukan ranking masing-masing."Kali ini kami menjemput Yang di-Pertuan Agong untuk merasmikan kejohanan tersebut. Perdana menteri juga akan membuat penutupan kejohanan itu," katanya kepada pemberita di sini.Persediaan dilakukan MAKAF untuk kejohanan berkenaan sudah mencapai 100 peratus.MAKAF juga mensasarkan tiga pingat emas bagi acara karate pada Kejohanan Sukan Sea di Kemboja yang bakal membuka tirai 5 Mei ini.


KBS lulus dana RM880,050 untuk NGO dan belia


Sukan SEA Kemboja medan atlet muda untuk beraksi

PUTRAJAYA, 2 Mei - Pendedahan atlet muda dan pelapis menjadi objektif utama penyertaan kontinjen Malaysia pada temasya dwitahunan di Kemboja.Menteri Belia dan Sukan, Hannah Yeoh berkata ini bagi memastikan negara tidak ketandusan bakat muda yang mampu beraksi di peringkat tertinggi.“Fokus Sukan SEA adalah untuk pembangunan dan persaudaraan. Jadi kita beri pendedahan kepada atlet muda dan pelapis supaya dalam Sukan Asia dan Olimpik ada barisan pelapis dan atlet muda yang berpengalaman,” katanya pada sidang media pemberian bantuan dan peruntukan di bawah kementeriannya di sini hari ini.

Hannah juga yakin bahawa sasaran 40 pingat emas, 37 perak dan 64 gangsa yang diumumkan beliau pada Ahad lepas, adalah realistik dan mampu dicapai.Sukan SEA 2023 dijadualkan berlangsung secara rasminya bermula 5-17 Mei.Malaysia diwakili seramai 676 atlet, dengan 440 atlet (65 peratus) daripadanya membuat penampilan kali pertama di temasya dwitahunan itu.Atlet negara akan menyertai 34 daripada 36 jenis sukan yang dipertandingkan pada edisi kali ini.


Kim Swee nasihat elak tekan pemain bawa pulang pingat, fokus setiap perlawanan

KUALA LUMPUR, 2 Mei - Faktor tekanan mampu menjadi punca kegagalan skuad bola sepak Bawah 22 Tahun (B-22) kebangsaan dalam memburu kejayaan gemilang pada Sukan SEA 2023 di Kemboja yang bakal membuka tirai secara rasmi Jumaat ini.Perkara itu disuarakan bekas pengendali skuad B-22 kebangsaan Datuk Ong Kim Swee yang melihat faktor tekanan untuk membawa pulang pingat di temasya sukan dwitahunan itu sebagai antara cabaran utama dalam kejohanan berkonsepkan karnival.Bercakap berdasarkan pengalaman luasnya, ketua jurulatih Sabah FC itu yang membimbing skuad Harimau Muda meraih pingat emas pada Sukan SEA 2011 di Indonesia berkata tumpuan pasukan seharusnya terarah kepada usaha mencatat keputusan positif dalam setiap perlawanan.“Kalau lihat pengalaman saya di lima edisi Sukan SEA (bermula 2011 hingga 2019), setiap kali akan ada sesetengah pihak katakan ini tidak penting, kejohanan kelas kedua dan ada yang inginkan sesuatu.“Bagi saya apabila Sukan SEA, kita sentiasa tumpu kepada keputusan, jadi saya percaya kita tidak harus beri tekanan kepada pemain iaitu mereka harus pulang dengan pingat, yang penting pemain mesti berada pada tahap terbaik dan fokus kepada setiap perlawanan,” katanya kepada Bernama di sini. Beliau berkata pasukan tidak boleh memikirkan untuk bermain di peringkat separuh akhir mahupun akhir sebelum memulakan saingan, sebaliknya perlu segera mendapatkan keyakinan terutama dalam perlawanan sulung Kumpulan B bertemu Laos di Phnom Penh esok.Malaysia kemudian dijadual membuat perhitungan menentang pemenang emas terbanyak, Thailand pada 6 Mei diikuti juara bertahan, Vietnam (8 Mei) dan menutup saingan Kumpulan B bertemu Singapura yang masih belum pernah memenangi emas pada 11 Mei.Menurut Kim Swee, tekanan yang begitu tinggi dipikul pemain dalam setiap perlawanan berpotensi memberikan impak negatif yang mendalam kepada mereka sekali gus meletakkan pasukan dalam bahaya.Bagaimanapun, beliau percaya skuad B-22 kebangsaan kendalian E. Elavarasan yang merupakan penolong ketua jurulatih skuad senior kebangsaan mampu berdepan cabaran getir di Phnom Penh.“Dengan barisan pemain yang kita ada, saya percaya mereka mampu menggalas tugas dengan cukup baik dan ada antara mereka bermain dalam liga utama kita secara konsisten. Pada masa sama, saya percaya Elavarasan mempunyai pengalaman luas bersama kejurulatihan pasukan senior negara. “Ini penting untuk pastikan pasukan fokus, bagi saya lebih baik kita fokus kepada satu perlawanan ke satu perlawanan dan tidak harus memikirkan tentang pasukan Vietnam mahupun Thailand,” kata jurulatih berusia 52 tahun itu.

Dalam pada itu, beliau berkata kejayaan layak ke peringkat separuh akhir bukan jaminan anak buah Elavarasan akan melangkah dengan mudah ke final sekali gus mencapai sasaran yang ditetapkan, namun cukup untuk menyuntik semangat pemain bagi berjuang memburu ‘ibu segala pingat’.“Walaupun kita diletakkan dalam kumpulan yang boleh dikatakan amat sukar, bagi saya kalau kita dapat layak ke peringkat seterusnya (separuh akhir), sudah tentu ini bukan menyenangkan tetapi akan memberi lebih motivasi dan keyakinan kepada pemain untuk layak ke peringkat akhir,” katanya.Kim Swee menjadi jurulatih terakhir yang membimbing skuad B-22 kebangsaan memenangi emas di Sukan SEA untuk mempertahankan kejayaan yang dicipta Malaysia pada edisi 2009 di Laos sebelum impian mengulangi kejayaan sama tidak kesampaian apabila meraih perak pada edisi 2017 di Kuala Lumpur.Pada edisi 2013 di Myanmar, skuad bimbingannya sekadar mara ke peringkat separuh akhir dan tewas pada perlawanan penentuan pingat gangsa sementara pada edisi 2015 (Singapura) dan 2019 (Filipina) pasukan kendaliannya terkandas di peringkat kumpulan.Edisi terakhir di Vietnam tahun lepas menyaksikan skuad B-22 kebangsaan kendalian jurulatih dari Australia, Brad Maloney pulang dengan tangan kosong selepas tewas pada perlawanan penentuan pingat gangsa.- BERNAMA


Pamer aksi konsisten buru mata kelayakan ke Olimpik 2024 - Norza

KUALA LUMPUR, 2 Mei - Persatuan Badminton Malaysia (BAM) mahu pemain negara terutama yang tersenarai dalam projek ‘Road to Gold’ (RTG) bangkit mempamerkan aksi konsisten dalam setiap kejohanan disertai susulan pemburuan mata kelayakan ke Sukan Olimpik 2024, Paris bermula semalam. Presiden BAM Tan Sri Mohamad Norza Zakaria berkata pihaknya sentiasa memberikan sokongan sewajarnya kepada pemain negara tanpa mengira sama ada mereka bernaung di bawah BAM atau bergerak secara profesional. Mengikut format pertandingan Olimpik bagi sukan itu yang bermula semalam hingga 28 April tahun depan, setiap negara boleh diwakili maksimum dua pemain perseorangan sekiranya kedua-dua mereka menduduki ranking 16 terbaik serta dua beregu sekiranya kedua-dua mereka menduduki ranking lapan terbaik. “Proses kelayakan sudah bermula dan akan berakhir setahun daripada sekarang, ia paling penting bagi pemain kerana Persekutuan Badminton Dunia (BWF) akan mengira daripada 10 permainan terbaik untuk mata kelayakan. “Kita mahu dengan adanya RTG dan bantuan yang diberikan, pemain semakin meningkat serta tunjukkan prestasi konsisten sampai tahap kemuncak sebelum April 2024,” katanya kepada pemberita selepas Majlis Rumah Terbuka Aidilfitri Persatuan Penulis-Penulis Sukan Malaysia (SAM) 2023 di Kelab Golf Seri Selangor, semalam.

(Beregu campuran, Tan Kian Meng-Lai Pei Jing)

Dalam pada itu, Mohamad Norza bersedia mencadangkan beberapa nama pemain yang mempamerkan persembahan bertenaga kepada jawatankuasa RTG untuk dipertimbangkan seperti pemain beregu campuran negara, Chen Tang Jie-Toh Ee Wei yang menjuarai Kejohanan Badminton Orleans Masters pada April lepas. “Ada peminat badminton yang mengatakan mengapa kita tidak melihat kepada beberapa nama seperti Tang Jie-Ee Wei dan perseorangan lelaki negara, Ng Tze Yong namun ia adalah proses. Mana-mana pemain yang kita perlu angkat ke laluan pantas Olimpik, kita akan buat pertimbangan kepada RTG kerana (sekarang ini) hanya senarai permulaan,” ujarnya. Sementara itu, Ketua Kontinjen (CDM) Malaysia ke Sukan Olimpik Paris 2024 Datuk Hamidin Mohd Amin berkata pihaknya akan berjumpa dengan kesemua pemain badminton yang tersenarai di bawah projek RTG pada hujung minggu ini bagi membincangkan bentuk keperluan dan sokongan yang mereka perlukan. Projek RTG yang diperkenalkan Kementerian Belia dan Sukan (KBS) bulan lepas dianggap sebagai projek nasional dengan objektif untuk menyelaras usaha negara dalam memburu pingat emas sulung di Sukan Olimpik meliputi edisi Paris 2024 dan Los Angeles 2028.KBS sebelum ini mengumumkan sukan badminton mendominasi senarai atlet iaitu 11 orang daripada 15 atlet yang tersenarai dalam program RTG, melibatkan pemenang pingat gangsa beregu lelaki Sukan Olimpik Tokyo 2020, Aaron Chia-Soh Wooi Yik; jaguh profesional lelaki negara, Lee Zii Jia dan beregu wanita, Pearly Tan-M. Thinaah.Turut tersenarai adalah tiga beregu profesional iaitu dua wakil dari kem beregu campuran, Tan Kian Meng-Lai Pei Jing dan Goh Soon Huat-Shevon Lai Jemie serta beregu lelaki, Ong Yew Sin-Teo Ee Yi.- BERNAMA


Sukan SEA Kemboja: Skuad B-22 mampu melepasi kumpulan 'maut'

KUALA LUMPUR, 2 Mei - Skuad bola sepak Bawah 22 tahun (B-22) negara mampu melepasi kumpulan maut sekiranya beraksi pada tahap tertinggi, pada Sukan SEA 2023 di Phnom Penh, Kemboja.Keyakinan itu disuarakan Presiden Persatuan Bolasepak Malaysia (FAM), Datuk Hamidin Mohd Amin ketika diminta mengulas mengenai peluang Malaysia melepasi Vietnam dan Thailand untuk mara ke separuh akhir. "Mereka perlu fokus dan bersedia untuk berkorban kalau ingin menjadi juara. Berkorban dengan latihan dan komitmen yang tinggi dengan nawaitu yang tinggi."Jadi pemain kena faham dan tidak mustahil untuk pasukan ini pergi jauh walaupun pasukan Malaysia berada dalam kumpulan maut, tapi elok mereka bertemu awal dengan Thailand dan Vietnam," katanya selepas menghadiri Majlis Rumah Terbuka Aidilfitri Persatuan Penulis-Penulis Sukan Malaysia (SAM) di Kelab Golf Seri Selangor, semalam.Selain Vietnam dan Thailand, Malaysia juga perlu melepasi cabaran Laos (3 Mei) dan Singapura (11 Mei) dalam Kumpulan B.Perjalanan skuad bola sepak negara di temasya dwitahunan pada edisi lepas terhenti di peringkat separuh akhir selepas tewas 0-1 kepada juara bertahan Vietnam.Untuk rekod kali terakhir Malaysia meraih emas adalah dua belas tahun lalu di Jakarta selepas menewaskan tuan rumah 4-3 menerusi penentuan sepakan penalti selepas terikat dengan keputusan 1-1.Skuad bola sepak B-22 berlepas ke Kemboja pada pagi tadi.

(Skuad bola sepak bawah 22 tahun (B-22) negara bersiap untuk berlepas ke Kemboja bagi menghadapi Sukan SEA Kemboja di Lapangan Terbang Antarabangsa Kuala Lumpur (KLIA) Terminal 1 hari ini/FOTO BERNAMA)


Sukan SEA 2023: Bola tampar lelaki optimis bawa pulang pingat

SEPANG, 1 Mei - Pasukan Bola Tampar Lelaki negara yakin mampu membawa pulang pingat pada temasya Sukan SEA ke-32 di Stadium Olimpik Kebangsaan, Phnom Penh bermula 3 hingga 8 Mei 2023.Ia sekali gus impian untuk menamatkan kemarau pingat selama 22 tahun.Jelas Ketua Jurulatih Bola Tampar Lelaki Kebangsaan Shamsaimon Moh Sharit optimis sasaran itu realistik selepas melihat perkembangan pasukannya di dua kejohanan yang di sertai iaitu di Maldives pada Februari dan Shah Alam, Mac lalu."Sebenarnya persiapan ini untuk persiapan 2027. Jadi tak ada sasaran tapi pasukan bola tampar sudah memasuki dua kejohanan jadi peluang untuk memenangi salah satu daripada tiga pingat itu tetap ada - sama ada pingat gangsa, perak atau emas," katanya kepada RTM yang siap untuk berlepas ke Cambodia.Tambah beliau, atlet bawah seliaannya kini bebas dari sebarang kecederaan dan sedia memberikan persembahan yang terbaik di Kemboja nanti.Antara pencabar buat pasukan negara pada Sukan SEA edisi kali ini adalah pasukan bola tampar lelaki Indonesia yang kelihatan cukup bersedia untuk beraksi.Pasukan ini akan diketuai oleh Timbalan Presiden Persatuan Bola Tampar Malaysia, Hanif Basri dan disokong oleh ketua jurulatih Shamsaimon Mohd Sharit dan kakitangan kejurulatihan muda yang berkaliber.Malaysia diletakkan dalam Kumpulan B bersama Myanmar, Vietnam dan Thailand temasya kali ini.


Sukan SEA 2023: Malayan Tigress tidak letak sebarang pingat

(Skuad bola sepak wanita negara ketika melakukan latihan bersama Soleen Al-Zoubi/FOTO FAM)

SEPANG, 1 Mei - Ketua Jurulatih bola sepak wanita negara, Soleen Al-Zoubi yang bakal menentang pasukan Piala Dunia Vietnam di Sukan SEA, Kemboja pada Rabu ini tidak mahu meletakkan sebarang tekanan kepada anak-anak buahnya.Sebaliknya mereka harus fokus dan yakin ketika berdepan dengan lawan di Pahom Phen nanti."Tiada sebarang pingat di letakkan pada kejohanan kali ini, memandang pasukan terdiri dari ramai pemain-pemain baharu dan kurang pengalaman."Saya beri tahu mereka jangan bimbang lawan seratus peratus sehingga tamat, jangan putus asa, kurangkan buat kesalahan dan yang paling penting fokus dan percaya diri," katanya sebelum berlepas ke Cambodia pagi tadi.Skuad di bawah kendalian Soleen itu akan turun pada aksi pertama Kumpulan A menentang Vietnam pada Rabu (3 Mei), Filipina pada Sabtu (6 Mei) dan Myanmar pada Selasa (9 Mei) di Stadium Army, Phnom Penh, Kemboja.Sekiranya skuad bola sepak wanita kebangsaan itu berjaya melepasi peringkat kumpulan, mereka akan beraksi di pusingan separuh akhir pada 12 Mei dan aksi final serta penentuan tempat ketiga atau empat yang akan berlangsung pada 15 Mei.


Manfaatkan peluang sebaik mungkin harumkan nama negara - Penganalisis

KUALA LUMPUR, 1 Mei - Sasaran 40 pingat emas, 37 perak dan 64 gangsa pada temasya Sukan SEA ke-32 di Cambodia menjadi cabaran baharu buat atlet negara.Penganalisis sukan, Mohd Sadek Mustafa ketika dihubungi RTM berkata, imej yang dibawa oleh atlet menjadi kepada kepercayaan rakyat."Generasi muda menilai sukan sebagai satu kerjaya untuk mereka pada masa akan datang."Walau apa jua cabaran dan rintangan yang bakal dihadapi, atlet negara perlu bersedia demi tanggungjawab untuk menharumkan nama negara," katanya.Tambah Sadek, atlet yang bertanding kali pertama di Sukan SEA harus memanfaatkan peluang sebagai batu loncatan kepada program podium atau 'road to gold'.Katanya hampir 60 peratus atlet menyertai Sukan SEA kali ini adalah generasi baharu yang memulakan kerjaya mereka sebagai atlet sukan."Usaha dengan bersungguh- sungguh kerana segala usaha mereka akan menitikkan sejarah dan legasi dalam dunia sukan yang diwakili masing- masing," nasihatnya kepada atlet yang bertanding.


Liga Perdana Inggeris: MU, Liverpool raih tiga mata

(Manchester United lwn Aston Villa - Old Trafford, Manchester, Britain semalam. Emiliano Martinez dan Calum Chambers dari Aston Villa beraksi dengan Marcus Rashford dari Manchester United/FOTO REUTERS)

MANCHESTER, ENGLAND, 1 Mei - Manchester United memperoleh tiga mata selepas menang tipis 1-0 ke atas Aston Villa dalam Liga Perdana Inggeris (EPL) malam tadi.Turut cemerlang, Liverpool kendalian Jurgen Klopp yang melakar kemenangan dramatik menewaskan Tottenham Hotspur 4-3.Beraksi di hadapan puluhan ribu penyokong di Old Trafford, United lebih banyak melancarkan serangan berbahaya terutama menerusi penyerang, Marcus Rashford dan pemain tengah, Casemiro.Kapten United, Bruno Fernandes meletak pasukan di depan pada minit ke-39 menewaskan Emiliano Martinez yang gagal menampan kemas bola percubaan Marcus Rashford sebelum itu.Jaringan 1-0 kekal hingga tamat perlawanan.Pertembungan di Anfield pula menyaksikan Liverpool terpaksa menunggu hingga minit terakhir masa kecederaan untuk mengesahkan kemenangan.Skuad 'The Reds' selesa mendahului tiga gol pada awal babak pertama menerusi Curtis Jones, Luis Diaz dan Mohamed Salah sebelum Harry Kane meledak satu gol untuk memastikan separuh masa pertama berakhir dengan keputusan 3-1.Spurs berjaya bangkit pada babak kedua bermula dengan jaringan Son Heung-min pada minit ke-77 sebelum Richarlison menggamatkan kem pelawat dengan jaringan penyamaan pada masa kecederaan.Kegembiraan itu bagaimanapun tidak kekal lama, selepas Diogo Jota menyumbat masuk gol kemenangan pasukan seminit kemudian untuk mengesahkan kemenangan dramatik 4-3 Liverpool ke atas Spurs.

(Pemain Manchester United, Marcus Rashford menerima rawatan perubatan selepas mengalami kecederaan/FOTO REUTERS)


Selangor MAC kuasai kedudukan teratas Kumpulan B

SHAH ALAM, 1 Mei - Selangor MAC naik ke tangga teratas kumpulan B selepas menewaskan Selangor TOT United 6-4 di Kompleks Sukan Panasonic, di sini semalam dalam perlawanan Liga Premier Futsal Malaysia (MPFL).Pertembungan kedua-dua berlangsung sengit dengan kapten Selangor TOT,Yazid Kamaruzuan terlebih dahulu meletak pasukan di depan seawal minit pertama permainan.Jaringan Syed Aizad Daniel Syed Nasir dan Matheus Vasconcelos Silva selepas itu memastikan Selangor MAC mendahului 2-1 sebelum tamat babak pertama.Selangor MAC semakin selesa menambah empat lagi gol pada babak seterusnya termasuk dua menerusi pemain import, Ali Ebrahimi pada minit ke-23 dan 29.Matheus kemudian meledak jaringan kedua peribadi sebelum rembatan Muhamad Aidil Shahril Rosli menutup kemenangan 6-4 Selangor MAC mengatasi Selangor TOT.Dua lagi gol Selangor TOT dijaringkan Muhammad Farikh Khabibor Rahman dan Phukan DongdangSelangor TOT mengumpul 15 mata,tiga mata di depan Johor Darul Takzim(JDT) yang bermain kurang satu perlawanan.


Liga Super 2023: PDRM FC pamer peningkatan positif

KUALA LUMPUR, 1 Mei - Ketua Jurulatih PDRM FC, Azzmi Ab. Aziz berpuas hati dengan peningkatan prestasi dan persefahaman dipamerkan anak buahnya meskipun tewas empat perlawanan berturut-turut.Jelas Azzmi, beliau bersikap realistik dengan mengambil kira kualiti dan kemampuan kewangan pasukan ditentang sebelum ini termasuk Sri Pahang dan JDT yang nyata lebih kukuh berbanding PDRM."Secara peribadi saya rasa PDRM FC semakin meningkat dari segi prestasi permainan, walaupun kalah tapi dari segi latihan kita nampak intensiti punya pemahaman," katanya.Beliau juga berharap mampu mendapatkan khidmat beberapa muka baharu menjelang jendela perpindahan pemain Julai ini.Skuad 'The Cops' mencatat tiga kemenangan, satu seri dan tewas enam kali untuk berada di kedudukan ke-10 liga dengan 10 mata.


Sukan SEA: Jawatankuasa CDM sedia ahli psikologi sukan untuk bantu atlet

SEPANG, 1 Mei - Jawatankuasa Ketua Kontinjen (CDM) menyediakan dua ahli psikologi sukan bagi membantu para atlet sepanjang Sukan SEA ke-32 di Kemboja yang dijadual berlangsung dari 5 hingga 17 Mei ini.Timbalan CDM Datuk Shalin Zulkifli berkata ini kerana kebanyakan atlet yang menyertai edisi kali ini terdiri dalam kalangan muka baharu."60 peratus atlet merupakan muka baharu yang akan bertanding buat kali pertama dan kami membuat persiapan bersama pengurus pasukan untuk terus berhubung bersama Institut Sukan Negara (ISN) sekiranya pemain-pemain mereka memerlukan bantuan (psikologi) tersebut," katanya di sini hari ini.Beliau berkata demikian kepada Bernama ketika ditemui di Lapangan Terbang Antarabangsa Kuala Lumpur (KLIA) sebelum berlepas ke Kemboja bersama seorang lagi Timbalan CDM yang juga bekas pemain skuasy wanita kebangsaan Sharon Wee.Turut berlepas ke Kemboja hari ini adalah jawatankuasa Majlis Sukan Negara, skuad bola sepak wanita kebangsaan (Malayan Tigress), pasukan bola tampar dan golf negara.Bekas ratu boling negara itu turut yakin dengan persediaan yang dilakukan para atlet sama ada dari segi mental mahu pun fizikal untuk berentap bagi acara masing-masing, sekali gus dapat menghadiahkan pingat untuk kontinjen negara."Selepas Sukan SEA di Hanoi, Vietnam pada tahun lepas, kebanyakan atlet telah membuat perancangan sendiri, jadi mereka sudah tahu persiapan apa yang perlu dibuat," katanya.Olahragawati kebangsaan sebanyak lima kali itu turut berharap rakyat di negara ini akan terus memberikan sokongan kepada semua atlet bagi menyuntik semangat mereka dalam menggalas cabaran negara di Kemboja. - BERNAMA


Keganasan penyokong di Colombia, dua terkorban

(Penyokong Atletico Nacional berarak menuju ke Stadium Atanasio Girardot pada aksi Liga Profesional Colombia menentang Independiente de Medellin di Medellin, Colombia/ AFP)

BOGOTA, Colombia, 1 Mei- Pertembungan antara penyokong bola sepak di Medellin, Colombia mengorbankan dua nyawa dan 14 lagi tercedera.Mangsa berusia 25 dan 34 tahun itu adalah penyokong kelab Independiente de Medellin yang tewas 3-1 kepada Atletico Nacional, menurut pegawai polis, Henry Bello.Bello berkata, penyokong kedua-dua pasukan menyerang satu sama lain dengan "senjata tajam dan objek tumpul" di luar stadium Atanasio Girardot.Stadium yang sama menyaksikan pertembungan antara penyokong Atletico Nacional dan polis awal bulan lalu.Datuk Bandar Medellin, Daniel Quintero bagaimanapun mendakwa, kedua-dua yang terkorban adalah dari kelab berbeza. Dia menawarkan 200 juta peso (RM191,795) untuk maklumat berkenaan mereka yang bertanggungjawab.Pada hari Khamis, pegawai kanan bola sepak dan kerajaan telah bertemu untuk membincangkan sekatan yang lebih keras terhadap individu yang menyokong keganasan di stadium sukan Colombia yang kerap berlaku kejadian itu.Dalam kejadian lain, perlawanan antara pasukan bola sepak universiti di kota Concepcion terpaksa dihentikan selepas 30 minit apabila penyokong menembak bunga api ke dalam padang.Beberapa orang pegawai sokongan, penyokong dan polis tercedera. - AFP


BAC 2023: Impian Yew Sin-Ee Yi bergelar juara tidak kesampaian

KUALA LUMPUR, 1 Mei- Hasrat beregu lelaki profesional negara, Ong Yew Sin-Teo Ee Yi, bergelar juara Kejohanan Badminton Asia (BAC) 2023 tidak kesampaian selepas tewas di tangan gandingan India, Satwiksairaj Rankireddy-Chirag Shetty, di Dubai, Emiriah Arab Bersatu (UAE), pada malam Ahad.Pada pentas akhir di Dewan Tertutup Sheikh Rashid bin Hamdan, Kelab Al Nasr, Yew Sin-Ee Yi hampir mengotakan janji untuk bergelar juara Asia, namun dinafikan pasangan ranking keenam dunia itu apabila mereka tewas dalam pertarungan tiga set selama sejam.Di set pertama, Rankireddy-Shetty tampak lebih mengawal permainan apabila sentiasa berada di hadapan sebelum Yew Sin-Ee Yi bertindak mengejar mata demi mata bagi mencatat kemenangan 21-16.Berbekalkan momentum sedia ada, Yew Sin-Ee Yi, yang juga ranking kelapan dunia, mempamerkan corak permainan lebih kemas di set kedua dengan mendahului mata 13-8.Bagaimanapun, pasangan negara itu gagal mengekalkan rentak permainan apabila banyak kesilapan dengan hantaran bulu tangkis separuh gelanggang dan kesempatan itu digunakan sepenuhnya Rankireddy-Shetty untuk mengutip mata sehingga memperoleh kemenangan 17-21, sekali gus mengheret perlawanan ke set penentuan.

(Beregu lelaki profesional negara, Ong Yew Sin-Teo Ee Yi/BERNAMA)

Set penentuan, Rankireddy-Shetty, yang juga pemenang pingat emas Sukan Komanwel Birmingham 2022, tampil dengan permainan agresif sehingga memaksa pasangan negara yang kelihatan tertekan terus melakukan beberapa kesilapan di jaring yang kemudiannya dihukum menerusi kekalahan 19-21.Keputusan dicatatkan Yew Sin-Ee Yi menyaksikan mereka merekodkan kekalahan keempat di tangan beregu India itu sepanjang tujuh pertemuan.Kali terakhir Malaysia menjadi juara beregu lelaki saingan BAC adalah pada edisi 2007 di Johor Bahru menerusi kejayaan Choong Tan Fook-Lee Wan Wah menewaskan rakan sepasukan, Koo Kien Keat-Tan Boon Heong, 21-14, 11-21, 21-12. -BERNAMA


Sukan SEA: Kontinjen negara sasar 40 pingat emas

(Kontinjen Malaysia ke Sukan SEA edisi ke-32 di Cambodia kali ini akan dianggotai oleh 928 anggota kontinjen, terdiri daripada 677 orang atlet dan 251 orang pegawai/FOTO Facebook Hannah Yeoh)

KUALA LUMPUR, 30 April - Kontinjen negara menyasarkan 40 pingat emas, 37 perak dan 64 gangsa pada temasya Sukan SEA Kemboja di Phnom Penh yang bermula 5 hingga 17 Mei ini.Menteri Belia dan Sukan Hannah Yeoh yang mengumumkan perkara itu semasa Majlis Penyerahan Jalur Gemilang Kontinjen Malaysia ke Sukan SEA di Majlis Sukan Negara (MSN) di sini menyifatkannya sebagai sasaran yang realistik.Malah, Hannah berkata berbekalkan semangat juang tinggi, kontinjen negara disertai 677 atlet, dengan 440 atlet atau 65 peratus daripadanya membuat penampilan kali pertama di temasya dwitahunan itu, diyakini mampu menuai lebih pingat daripada sasaran ditetapkan."Selepas melakukan beberapa sesi libat urus selain mengumpul data terkini kemampuan atlet pesaing daripada negara lain yang bertanding kita mengumumkan sasaran ini."Turut diambil kira ialah keputusan negara penganjur (Kemboja) yang tidak menyenaraikan 57 acara daripada Sukan SEA Hanoi, Vietnam tahun lepas yang menyaksikan negara hilang potensi 18 pingat emas, 16 perak dan 30 gangsa," katanya kepada pemberita di sini hari ini.

Menurut Hannah, kontinjen Malaysia kali ini hanya mengambil bahagian dalam 33 daripada 36 jenis sukan yang dipertandingkan di Kemboja.Beliau berkata daripada jumlah itu, Malaysia akan mengambil bahagian dalam 340 acara iaitu 58.42 peratus daripada 582 acara dipertandingkan.Tambahnya, sasaran 40 pingat emas itu juga lebih menjadi keutamaan berbanding menamatkan saingan negara di kedudukan lima teratas secara keseluruhan."Bagi kami untuk capai sasaran ditetapkan adalah sesuatu yang baik. Bila kita pergi ke sana dan mereka bertindak tidak menyenaraikan beberapa acara, jadi untuk cakap kita perlu tamatkan saingan di tempat kelima, keempat atau ketiga teratas adalah tidak realistik. Itu bukan fokus kita,” katanya.Sementara itu, Presiden Majlis Olimpik Malaysia (MOM) Tan Sri Mohamad Norza Zakaria menyokong keputusan mengenai sasaran pingat di temasya berkenaan."Saya memuji tindakan persatuan-persatuan sukan kerana berani menghantar atlet pelapis kali ini.“Sebelum ini, kita ambil langkah selamat menghantar atlet yang sama ke Sukan SEA, Sukan Olimpik tapi disebabkan ketetapan had kelayakan umur bawah 23 tahun (di bawah kategori B) untuk menyertai Sukan SEA, maka kita membuat keputusan menghantar kebanyakannya atlet muda yang akan turut dibantu atlet senior,” katanya.Pada edisi terakhir Sukan SEA di Hanoi, Vietnam tahun lepas, Malaysia mengakhiri saingan di kedudukan keenam keseluruhan dengan mengutip 39 pingat emas, 45 perak dan 90 gangsa. - BERNAMA


FAM nafi berhutang dengan TMJ

(Tunku Ismail Sultan Ibrahim, Tunku Mahkota Johor berangkat ke Majlis Jamuan Hari Raya Aidilfitri 1444H bersamaPresiden Persatuan Bola Sepak Malaysia (FAM), Datuk Hamidin Mohd Amin  pada hari ini di Istana Bukit Pelangi, Johor/FOTO FACEBOOK JDT)

KUALA LUMPUR, 30 April - Presiden Persatuan Bola Sepak Malaysia (FAM) , Datuk Hamidin Mohd Amin menafikan badan induk berkenaan berhutang dengan pemilik Johor Darul Ta'zim (JDT), Tunku Ismail Sultan Ibrahim.Hamidin berkata hutang yang dimaksudkan oleh TMJ mungkin membabitkan pembayaran hadiah kemenangan yang masih belum dijelaskan sepenuhnya oleh Liga Bola Sepak Malaysia (MFL).Bagaimanapun, beliau yakin bayaran hadiah kemenangan sudah dilakukan secara berperingkat.“Tidak ada, saya tidak pasti ada hutang atau tidak. Saya rasa mungkin MFL kerana ia hadiah kemenangan belum dilunaskan, tetapi saya rasa ia hampir dilunaskan.“Dengan FAM tidak ada. Dengan MFL mungkin lewat (pembayaran) hadiah kemenangan,” katanya pada Majlis Rumah Terbuka Aidilfitri di kediamannya semalam.Sebelum ini, Tunku Ismail mendedahkan FAM mempunyai hutang lama yang belum dilunaskan kepadanya.Tunku Ismail berharap denda susulan aktiviti pembakaran suar di Stadium Sultan Ibrahim dapat ditolak daripada hutang lama FAM Ia selepas penyokong JDT bertindak membakar suar dalam tiga aksi Liga Super yang jelas melanggar peraturan Artikel 70.1 Kod Tataterbit FAM.

(Tunku Ismail Sultan Ibrahim, Tunku Mahkota Johor berangkat ke Majlis Jamuan Hari Raya Aidilfitri 1444H bersama Presiden Persatuan Bola Sepak Malaysia (FAM), Datuk Hamidin Mohd Amin  pada hari ini di Istana Bukit Pelangi, Johor/FOTO FACEBOOK JDT)


Azeem kalahkan juara Kejohanan Remaja Dunia di Florida

(Pelari pecut negara Muhammad Azeem Mohd Fahmi menamatkan saingan acara 100 meter (m) di tempat keenam di Florida)

KUALA LUMPUR, 30 April - Pelari pecut sensasi negara Muhammad Azeem Mohd Fahmi menamatkan saingan acara 100 meter (m) di tempat keenam pada Kejohanan East Coast Relays di Jacksonville, Florida, awal pagi tadi waktu Malaysia. Menurut laman sesawang kejohanan, https://results.adkinstrak.com/meets/23782, Muhammad Azeem yang mewakili Universiti Auburn menamatkan perlumbaan dengan catatan 10.14 saat (s) pada kejohanan yang berlangsung di University of North Florida. Catatan itu sekali gus memperbaiki rekod perlumbaan 100m pertamanya di bumi ‘Uncle Sam’ ketika menjuarai Kejohanan Florida State University (FSU) Relays yang hanya mencatatkan 10.32s pada Mac lepas.Anak kelahiran Perak berusia 19 tahun itu juga boleh tersenyum lebar apabila berjaya menewaskan pemenang pingat emas Kejohanan Olahraga Remaja Dunia 2015, Abdul Hakim Sani Brown dari Jepun yang menamatkan saingan di kedudukan ketujuh. Muhammad Azeem menerusi laman Twitternya berkata: “10.14s and we back to work! (10.14s dan kita kembali bekerja!) Alhamdullilah”. Beliau merupakan pemegang rekod 100m kebangsaan iaitu 10.09s yang dibuat pada Kejohanan Olahraga Remaja Dunia di Cali pada Ogos lepas.Kejohanan East Coast Relays itu dimenangi oleh Cejhae Greene mewakili Puma dengan 10.01s, diikuti wakil Tumbleweed Track Club, Xie Zhenye (10.06s) dan Dominique Alexander dari Universiti Campell di tempat ketiga (10.11s).Yan Haibin dari Tumbleweed Track Club di tempat keempat dengan 10.11s dan wakil Virginia Tech Cole Beck di kedudukan kelima (10.14s). - BERNAMA


Brenda Anellia raih emas Kejohanan Siri Dunia Renang Para Singapura 2023

KUALA LUMPUR, 30 April- Atlet para renang negara, Brenda Anellia Larry meraih pingat emas menerusi acara 150 meter (m) rampaian individu wanita pada hari pertama Kejohanan Siri Dunia Renang Para Singapura 2023 di Pusat Akuatik OCBC, semalam. Menurut laman web kejohanan https://www.titanium-sportservice.de/, atlet berusia 18 tahun yang beraksi dalam kategori SM 1-4 (kecatatan fizikal) itu mencatatkan masa 4 minit 13.63 saat (s) sekali gus mengenepikan cabaran atlet Brazil, Susana Schnarndorf yang merekodkan 5:19.35s. Pertandingan tersebut hanya disertai Brenda dan Susana.Mengikut format pertandingan, hanya Brenda yang menerima pingat apabila acara terbabit kurang daripada tiga peserta menyertainya. Kejohanan Siri Dunia Renang Para 2023 di Singapura berlangsung hingga esok (1 Mei).- BERNAMA

(Perenang paralimpik negara Brenda Anellia Larry/BERNAMA)


Kelantan FC tersungkur lagi, tewas 2-3 dengan Perak

KOTA BHARU, 29 April- Kelantan FC terus dirundung malang apabila tunduk 2-3 kepada Perak FC dalam aksi Liga Super di Stadium Sultan Mohd ke-4, malam tadi.Beraksi di hadapan lebih 5,000 penyokong sendiri, Kelantan FC bermula garang dengan asakan bertali arus ke kubu pasukan Perak FC. Gol yang dicari The Red Warriors (TRW) hadir pada minit ke-14 hasil gol sendiri pertahanan Perak, Shivan Pillay Asokan berpunca daripada tandukan Miguel Angel Garrido Cifuentes.Kelantan FC melepaskan peluang keemasan untuk menambah gol kedua pada minit ke-25 apabila sepakan Faiz Mazlan terkena tiang gol. Kealpaan pertahanan Kelantan FC dihukum apabila skuad The Bos Gaurus pada minit ke-35 menerusi Yusri Yuhasmadi tertampan bola ke gawang sendiri menewaskan Nik Mohd Amin untuk kedudukan seri, 1-1.Sepuluh minit kemudian, Perak terus menambah derita TRW menerusi Luciano Guaycochea hasil rembatan cantik luar kotak penalti.Bersambung babak kedua, Perak terus mengukuhkan kedudukan hasil jaringan gol ketiga, Che Mohamad Suhairi Che Halim pada minit ke-68.  Kelantan FC kekal ditangga ke-14 liga, dengan rekod empat mata.Skuad kendalian Frank Bernhardt itu bakal membuat perhitungan seterusnya di Stadium Darul Aman, bertemu Kedah pada 19 Mei depan.


Piala Asia, skuad wanita B-17 bermula langkah kanan

BURIRAM CITY, 29 April- Skuad bola sepak wanita Bawah 17 tahun (B-17) bermula langkah kanan dalam perlawanan pertama Kelayakan Piala Asia Wanita B-17 2024 di Stadium Buriram City, malam tadi.Skuad kendalian Petronella Douny itu bermula baik pada separuh masa pertama dengan mendahului lawan dari Kepulauan Mariana Utara 2-1.Gol awal negara hadir pada minit ke-11 melalui Rocillyeka Lole, namun jaringan itu disamakan Kaithlyn Chavez pada minit ke-29 sebelum sekali lagi Rocillyeka Lole meledak gol pendahuluan pada minit ke-35.Memasuki separuh masa kedua, dominasi negara diteruskan dengan Rocillyeka Lole terus menjadi watak utama apabila terus merobek gol lawan pada minit ke-80 dan 82 sebelum Adlin Bandi menutup perlawanan dengan gol ke 5 pada minit ke-89. Skuad negara kini berada di kedudukan ke-2 di belakang Thailand dan dijadual bertemu tuan rumah, Ahad ini.


Mohamad Norza dilantik Presiden kehormat Badminton Asia

KUALA LUMPUR, 30 April- Presiden Persatuan Badminton Malaysia (BAM), Tan Sri Mohamad Norza Zakaria dipilih sebagai Presiden Kehormat Badminton Asia (BA) untuk penggal 2023-2027.Menerusi kenyataan BAM, pelantikan Mohamad Norza adalah sebagai mengiktiraf jasa dan sumbangan besar beliau kepada sukan itu di Asia."Pemilihan beliau diumumkan Presiden BA, Kim Jong Soo dari Korea Selatan, selepas persetujuan sebulat suara daripada perwakilan dan barisan kepimpinan BA pada mesyuarat agung tahunan badan serantau itu di Dubai, pada Sabtu."Presiden BAM itu adalah rakyat Malaysia pertama yang menyandang jawatan Presiden Kehormat BA," katanya menerusi kenyataan.Sementara itu, Timbalan Presiden BAM, Datuk V. Subramaniam berkata ia secara tidak langsung akan memberi nilai tambah kepada BA berdasarkan kepada pengalaman dan pengetahuan Mohamad Norza dalam bidang pemasaran, penajaan, penganjuran acara dan pembangunan badminton.BAM menyambut baik pelantikan itu dan mengucapkan tahniah kepada Mohamad Norza bagi pihak Majlis BAM dan semua ahli gabungannya.


Hannah Yeoh jumpa Shereen, Selasa ini

KUALA LUMPUR, 29 April- Menteri Belia dan Sukan, Hannah Yeoh bakal bertemu Shereen Samson Vallabouy pada Selasa ini.Pertemuan itu bagi membincangkan keperluan dan kebajikan atlet tersebut setelah mempamerkan prestasi cemerlang dalam sukan olahraga serta mengharumkan nama negara."Saya akan berjumpa Shereen pada minggu hadapan untuk kami berbincang. Kemudian, saya akan maklumkan semula hasil pertemuan. Shereen merupakan seorang atlet yang telah mempamerkan prestasi positif dan sangat cemerlang. Kami di KBS mahu memastikan atlet-atlet yang cemerlang ini terus diberikan sokongan. Dalam bentuk apa, itu perlukan perbincangan lanjut dahulu," kata Hannah di ibu negara.Khamis lalu, satu laporan berita timbul berhubung atlet berumur 25 tahun itu kini berdepan masalah membiayai latihannya di Florida selepas tajaan daripada Better Malaysia Foundation (BMF) dijangka habis menjelang Disember ini.Dalam usahanya menempah slot ke Sukan Olimpik 2024, beliau pernah melebur rekod kebangsaan 400m dalam dewan sebanyak empat kali, dengan kali terakhir memenangi pingat emas di Kejohanan Trek dan Balapan Dalam Dewan Divisyen II Persatuan Olahraga Kolej Kebangsaan (NCAA) di Virginia Beach, Virginia pada Mei tahun lalu.

(Menteri Belia dan Sukan, Hannah Yeoh)


Liga Super 2023: Sabah lonjak ke kedudukan ketiga, KL benam PDRM

(Pemain Sabah FC, Park Taesu melayangkan badan untuk menanduk bola ketika bertemu Selangor FC dalam saingan Liga Super di Stadium Likas, Kota Kinabalu/ BERNAMA)

KUALA LUMPUR, 28 April- Sabah FC berjaya melonjak ke tangga ketiga Liga Super 2023 selepas menewaskan Selangor FC 2-1 dalam aksi yang berlangsung di Stadium Likas, Kota Kinabalu malam tadi.Sabah mengumpul 20 mata hanya dipisahkan dua mata dengan Selangor (22 mata) di kedudukan kedua dan Johor Darul Ta'zim selaku pendahulu liga (27 mata), tenang memanfaatkan kelebihan bermain di halaman sendiri selepas membuka tirai jaringan pada minit ke-24 melalui sepakan penalti Saddil Ramdani.Kedua-dua pasukan masing-masing kemudian cuba mengatur serangan namun gagal menembusi gawang gol pasukan lawan sehingga wisel separuh masa ditiup.Bersambung babak kedua, Selangor selaku pelawat tidak menunggu lama untuk merapatkan jurang apabila Mohamad Faisal Abdul Halim berjaya menewaskan penjaga gol Sabah menerusi sepakan kencang luar kawasan kotak penalti pada minit ke-51.Permainan kian rancak apabila kedua-dua pasukan saling berbalas serangan sebelum kapten pasukan Sabah Baddrol Bakhtiar menyempurnakan sepakan percuma pada minit ke-66 dan keputusan kekal sehingga tamat perlawanan.Sabah FC akan menentang Terengganu FC pada perlawanan seterusnya di Stadium Likas pada 19 Mei depan. Kuala Lumpur (KL) City FC turut memanfaatkan kelebihan bermain di tempat sendiri selepas menewaskan PDRM FC 3-0 pada perlawanan berlangsung di Stadium Bolasepak Kuala Lumpur, Cheras.Tiga gol tanpa berbalas dihasilkan skuad City Boys menerusi Romel Morales pada minit ke-14, Paulo Josue (minit ke-26) dan Kipre Tchetche (minit ke-87) sudah memadai buat skuad itu membawa pulang tiga mata penuh.Sementara itu, hasrat Kuching City FC untuk menamatkan kemarau kekalahan pasukan selepas mengharungi 10 perlawanan liga terbantut selepas tewas di tangan Penang FC 1-2 pada aksi di Stadium Bandaraya, Georgetown.Kuching City membuka tirai jaringan menerusi Abu Razard Kamara seawal minit ke-14 sebelum dibalas dua gol tuan rumah menerusi Khairul Akmal Rokisham pada minit ke-45 dan Soony Saad pada minit ke-51.

(Pemain Penang FC, Giovane Gomes da Silva (kanan) merebut bola dengan pemain Kuching City FC, Celio Ferreira Dos Santos pada perlawanan Liga Super 2023 di Stadium Bandaraya, George Town/ BERNAMA)


BAC 2023: Aaron-Wooi Yik tersingkir daripada saingan

(Foto FB Badminton Association of Malaysia - BAM)

KUALA LUMPUR, 27 April - Hasrat beregu lelaki negara Aaron Chia-Soh Wooi Yik bangkit menampilkan prestasi sebenar selepas beraksi hambar dalam kejohanan musim ini terbantut selepas ditunjukkan jalan keluar pada pusingan kedua Kejohanan Badminton Asia (BAC) 2023 di Emiriah Arab Bersatu (UAE), malam ini.Kredibiliti pasangan nombor dunia dan Juara Dunia itu tercalar selepas tewas di tangan pasangan nombor 14 dunia dari Taiwan Lee Yang-Wang Chi Lin dalam perlawanan yang diheret ke set penentuan di Dewan Tertutup Sheikh Rashid bin Hamdan, Kelab Al Nasr di Dubai.Aaron-Wooi Yik pada mulanya mendominasi perlawanan seawal set pertama dengan mencatatkan kemenangan 21-14.Bagaimanapun, pihak lawan yang juga merupakan pemenang pingat emas Sukan Olimpik Tokyo 2020 bangkit menghalang kemaraan Aaron-Wooi Yik dan memenangi set seterusnya 16-21 dan 19-21 dalam pertarungan selama 47 minit.Dalam pada itu, satu lagi beregu lelaki negara Ong Yew Sin-Teo Ee Yi juga gandingan kelapan dunia, terpaksa bergelut dalam pertarungan tiga set berdepan gandingan Jepun Ayato Endo-Yuta Takei sebelum berjaya menempah slot suku akhir BAC.Yew Sin-Ee Yi tewas 10-21 set pertama sebelum bangkit 21-15 dan 22-20 bagi menoktahkan kemenangan serta bakal berdepan ujian getir di suku akhir apabila dijadual bertemu beregu nombor satu dunia dari Indonesia Fajar Alfian-Muhammad Rian Ardianto.- BERNAMA

(Aksi beregu lelaki negara Ong Yew Sin-Teo Ee Yi ketika berdepan gandingan Jepun Ayato Endo-Yuta Takei/ FB BAM)